text:
Malo le soifua, uso e ma tuafafine. Ou te matua faafetai ae matua lotomaulalo foi i le tuuina mai o lenei tofiga faapitoa e le Au Peresitene Sili ou te lauga atu ai ia te outou i le po nei. Ina ia amata, ou te manao ia outou iloa sa le’i maanuminumi o’u [foliga], sa uliuli pato’i le lauulu, ma malaulau e pei foi o outou—o se vaega o le mea ua ta’ua i tusitusiga paia o “tupulaga faia’e.” Ou te le mautinoa po o le a le faafeagai sao o le faia’e—atonu o le “magoto” po o le “fai ifo”—ae po o le a lava, ua faamatala ai le tulaga o le olaga ua ou i ai nei, ma e faalelogomalie tele ia te au!
E ui ina ou talanoa atu mai se faletapuai matagofie e lata i le Malumalu o Sacramento Kalefonia, ae e mafai ona ou vaai faalemafaufau i le fia sefulu o afe o outou—toeitiiti 40 gagana eseese e tautatala ai—o e ua faapotopoto i le salafa o le lalolagi. Ua faamanuiaina au e asiasi i le tele o outou atunuu, e faalogo o outou tautatala ma tuuina mai molimau i a outou lava gagana moni, ma molimauina moni lo outou faatuatua ma le tuuto i le Alii. Ou te alofa ma faamalo atu ia te outou mo lo outou amiotonu. Ua ou iloa o le olaga i le taimi nei e luitauina, ma ua ou iloa e i ai nisi o taimi tatou te sese ai ma e manaomia ai ona salamo. Ae ou te faafetai atu ma le lotofaamaoni ia te outou mo le saili e tumau mausali i lo outou faatuatua ia Keriso ma Lana talalelei toefuataiina. O ou moomooga moni ia faamanuiaina au ia ou talanoa atu e ala i le mana o le Agaga Paia ma faapea ai ona ou saofaga i le faateleina o lo outou faatuatua.
Nofoaga Paia
E i ai nofoaga i lenei lalolagi ua paia ona o mea sa tutupu ai iina. E tusa ai ma le Feagaiga Tuai, o se tasi o ia nofoaga o Sinai, Orepa, po o “le mauga o le Atua” (Esoto 3:1, 12; 34:2); tagai foi i le Esoto 3:12; 34:2), lea sa faaali mai ai le Alii ia Mose i le afi mumu i le laau talatala. A o agai atu Mose i le laau talatala, sa fetalai atu le Alii ia te ia, “Aua e te faalatalata mai iinei: ina to ese ia ou seevae i ou vae, aua ua sa lava le eleele o loo e tu ai nei” (Esoto 3:5).
Sa i ai se taimi sa faamanuiaina ai i matou ma lo’u aiga e nonofo i se nofoaga paia. I le 1993—i le fa o tausaga talu ona maea le valaauina o au o se Fitugafulu—sa faatonuina ai i matou e auauna atu mo le lua tausaga i le Misiona a le Ekalesia i Niu Ioka Rochester. O le misiona lena e aofia ai le aai o Palamaira (lea sa nonofo ai Iosefa Samita ma lona aiga i le tele o le taimi o le vaitau o le 1820) ma Faiete (lea sa faavaeina ai le Ekalesia ia Aperila 1830). E tusa ma le 110 maila i saute o Palamaira i le setete o Penisilevania, e i ai le nofoaga o Haremoni (lea sa fetaui ai Iosefa Samita ma Ema Hale ma lea sa la nonofo ai o se ulugalii faatoa faaipoipo a o faaliliuina ai se vaega tele o le Tusi a Mamona i le faaiuga o le vaitau o le 1820). O le eria atoa lenei e ta’u o le “Afuaga o le Toefuataiga,” ona o i lea sa fanau ae ai le Ekalesia. O se laueleele mataina e tumu i mauga folasi; ma vaomatua, vaituloto ma auvai manino; ma tagata agalelei ma fiafia. O se nofoaga foi e paia ona o mea sa tutupu ai iina.
O Le Vao Paia
I se vaomatua o beeches, garava, meipo, ma isi laau uumi, e tusa ma le tasi le kuata maila i sisifo o le fale o le aiga o Iosefa ma Lusi Maki Samita e lata i Palamaira, sa vaai ai i se faaaliga le taulealea e 14 tausaga o Iosefa Samita i le Atua le Tama ma Lona Alo o Iesu Keriso, i le tautotogo o le 1820. O lenei faaaliga paia, o le tali i le tatalo a Iosefa i le fia iloa o le mea moni e uiga i mea tau lotu ma le ala e mafai ona maua ai le faamagaloga o ana agasala, na amata ai le Toefuataiga o le talalelei i lenei tisipenisione mulimuli. Na avea ai foi lena togavao o se nofoaga paia i le talafaasolopito o la tatou Ekalesia—o se nofoaga tatou te faamamaluina i le igoa o le: “Vao Paia.”
A o avea au ma se peresitene o le misiona, sa matou fiafia ai ma lo’u aiga i lena vao o laau ma lagona ai le paia. Sa masani ona matou o i ai. O masina taitasi e taunuu mai ai faifeautalai fou ma i latou o le a toe foi pe a mae’a a latou misiona, matou te aveina i latou iina. O la matou masani, matou te faatasitasi i le faitotoa o le togavao, ma a maea ona usu le viiga lea na tatou amata ai ananei,—“O Le Tatalo Muamua a Iosefa Samita” 1—matou te valaaulia ia alii ma tamaitai faifeautalai e o e sue se nofoaga paganoa i le vao e mafai ona latou talanoa ai ma le Atua i le tatalo ma fai ma lipoti atu ia te Ia e uiga i mea na ausia e le tagata lava ia. O nei asiasiga i le Vao Paia sa avea ma e tumau pea ona avea o ni aafiaga taua mo i latou uma o e sa faamanuiaina ia maua.
Ae peitai, ou te iloa, e na o se vaega toaitiiti o outou o le a mafai ona asiasi atu i le Vao Paia. Ona o lenei mafuaaga, i lenei tautotogo o le 2012—i le 192 o tausaga talu ona mavae le Uluai Faaaliga i a Iosefa Samita—ou te manao ia faapei o loo tatou o i le Vao Paia. Tatou tutu ai iina, a o ou faasoa atu nisi o vaaiga o le vao, ma le mafuaaga o lo’u faamemelo i lena nofoaga paia, ma lesona taua o le olaga e mafai ona aoao mai e se tagata iina.
Ou te faafetai ia Uso Robert Parrott, o lē e pulea le vaomatua ma le siosiomaga, sa faafaigaluegaina e le Ekalesia, ma e nofo i Palamaira, mo le ta’uina mai ia te a’u o nisi o vaaiga manino i le Vao Paia lea o le a ou faasoa atu. E ui e le’i avea o ia ma se tasi o la tatou ekalesia, ae e faaaloalo tele ia Uso Parrott i le Vao Paia ma na te tausia faalelei ma le faapelepele.
Tala Faatusipaia e Aofia ai Laau
A ou savali ma le faaaloalo i le Vao Paia pe saofai foi ma mafaufau i luga o nofoa uumi o loo i ai, e masani ona ou tomanatu i le tele o tala faatusipaia e aofia ai laau, lala, aa, fatu, fua, ma le vaomatua. E le taumateina na maua e Atamu ma Eva, o tatou uluai matua, le lesona muamua i le tausiga o laau. Ua faasoa mai e le perofeta o Iakopo, i le siiina mai o aoaoga a Senosa i le Tusi a Mamona, se faataoto po o le tala e faigata ona malamalama i ai i laau olive toto ma olive vao, a o ia aoao mai e uiga i le faataapeapeina ma le faapotopotoina o Isaraelu (tagai i le Iakopo 5). O ai se tasi o i tatou, e le’i faitaua, toe faitaua, ma mafaufau ma le agaga tatalo i le fatu o le faatuatua lea o loo valaaulia i tatou e Alema e toto, lea a tausia ma le onosai ma faafailele faalelei o le a avea ma “se laau e puna ae i le ola tumau faavavau”? (Alema 32:41; tagai i le fuaiupu 27--43)
E faapena foi la le Vao Paia. O se tagata e matauina ma le totoa le natura—ae maise pe a o faatasi ma se tagata e suesueina le siosiomaga e i ai tomai e pei o Uso Robert Parrott—e mafai ona aoaoina ni lesona taua mai taualumaga efaasino i meaola ma o latou siosiomaga lea e i ai iina. Ou te fia faasoa puupuu atu ni nai lesona se fa ia te outou:
Lesona o le Olaga mai le Vao Paia
Lesona numera- 1: O laau o taimi uma lava e tutupu ma ola agai i le susulu o le la [malamalama].
O le tasi o mea moni matagofie ia matauina i le Vao Paia, o laau o loo ola i le matāvao o le uluai togavao, faapea ma laau o loo tutu i le tele o auala savali i totonu. E tutupu agai i fafo ina ia aloese mai le maluia i uluulu o laau e i luga ae o i latou, ma tutupu i luga ia maua ai le tele o le susulu o le la e mafai ona maua. O o latou ogalaau ma lala pipio ua gata le tutupu e faatusatusa atu i laau tuaoi o loo ola toetoe lava a sasa’o lelei. O laau, e pei lava o le tele o mea ola uma, e manaomia le la ina ia ola ma manuia ai. Latou te faia mea uma latou te mafaia e mitiia ai le susulu o le la e fesoasoani ai i le gaosiga o meaai a le laau—o le faagasologa lea e faaliliu ai le malosiaga mai le la i le malosiaga tau vailaau, po o le “malosiaga” e faaaogaina e toetoe lava o mea ola uma.
Ou te mautinoa ua uma ona iloa e o outou mafaufau talavou ma atamamai le mea ua avatu i ai e lenei faatusatusaga mai le Vao Paia i tatou! O le malamalama o se mea e sili atu foi le taua i le itu faaleagaga nai lo le natura. E mafua ona o le malamalama e alagatatau mo lo tatou tuputupu ae faaleagaga ma le iloaina o o tatou gafatia atoa i le avea ai o ni atalii ma ni afafine o le Atua.
O le pogisa o le faafeagai o le malamalama ma e faatusa i malosiaga o le lalolagi lea e taumafai e vavae ese i tatou mai le Atua ma ia faalavefau i Lana fuafuaga paia mo o tatou olaga. E masani lava o le po, po o nofoaga pogisa e faaaoga ai e au a le tiapolo a latou faatosinaga e sili ona malolosi. I le matutua ua i ai o outou olaga, o le solia o le tulafono o le ola mama, o faatinoga o le gaoi, taaloga faitupe, soli o le Upu o le Poto, ma isi amioga ua faasaina e lo tatou Tama Faalelagi e masani lava ona faia faalilolilo i le pogisa. E tusa pe tatou te filifili e fai mea sese i le matilatila o le ao—mo se faataitaiga, o le kopi i se suega, kopi i le tusiga o pepa o meaaoga, faitatala faalealofa e uiga i se tasi, faaaogaina o upu masoa ma le mataga, po o le pepelo—e leai se isi mea ae ua na o lagona pogisa.
O le mea e lelei ai, o le Agaga o Keriso “na te tuuina mai le malamalama i tagata taitoatasi e sau i le lalolagi; ma o le Agaga e faamalamalamaina tagata taitoatasi i le lalolagi atoa, o e e faalogo i le siufofoga o le Agaga.
“Ma o tagata uma taitoatasi o e e faalogo i le siufofoga o le Agaga, e o mai i le Atua, le Tama lava” (MF&F 84:46--47).
O lenei fuaitau mai le Mataupu Faavae ma Feagaiga ua faamatalaina matagofie ai le agai atu i luga o le tagata, le natura masani ua tuuina mai e le Atua lea tatou te mauaina uma—pe afai tatou te le taomiaina—e agai atu ai i le malamalama ma o le faia o lea mea, e agai atu ai i le Atua ma Lona Alo ma avea atili ai e pei o i Laua. Na fetalai Keriso e uiga ia te Ia lava, “O a’u nei o le malamalama o le lalolagi: o lē mulimuli mai ia te au, e le savali o ia i le pouliuli, a e ia te ia le malamalama o le ola” (Ioane 8:12).
I le malamalama i se mau, e tele ni mea e te iloa e uiga i se upu e ala i isi upu e masani ona le mamao ane ai. I au suesuega o tusitusiga paia, matau pe faafia ona maua ia upu malamalama, Agaga, upumoni, ma Iesu Keriso e felata’i lava. E toeitiiti lava a tutusa, ma latou te faalatalata uma ai i tatou i luga i se olaga e sili atu ona paia.
Ou te uunaia outou ma lo’u loto atoa ia [outou] aloese mai le pogisa o le agasala i ona ituaiga amioleaga uma ae ia faatumuina o outou olaga i le Agaga, upumoni, ma le malamalama o lo tatou Faaola, o Iesu Keriso. E mafai ona outou faia lenei mea i le sailia o ni uo tauagafau, musika ma faatufugaga musuia, poto mai tusi e sili ona lelei (ae maise lava o tusitusiga paia), taimi o tatalo faamaoni, taimi paganoa i mea o le natura, talanoaga ma gaoioiga lelei, ma se olaga e faaogatotonu ia Keriso ma Ana aoaoga o le alofa ma le auauna atu. Ia manatua pea, ma faapitoa o le sailia o se soa e faavavau, na fetalai mai ai le Alii e faapea “o le upu moni e fusia le upu moni; o le amiomama e fiafia i le amiomama; o le malamalama e pipii i le malamalama” (MF&F 88:40). O lenei mataupu faavae—o le lelei e tosina i le lelei—e tuuina mai ai le faamoemoe e faapea, afai tatou te ola i se olaga i le malamalama o le talalelei, o le a iu lava ina tatou maua se soa e uia se ala tutusa o le amiotonu. Ou te iloa o le tele lava o lo tatou taumafai e faatumu o tatou lava olaga i le malamalama, o le laitiiti foi lea o le avanoa mo le pogisa ae o le latalata foi lea o le a iu ina tatou avea ai faapei o Keriso, le Malamalama o le Lalolagi.
Ona o le faamanuiaga faapitoa ua a a’u i lenei afiafi, o le talanoa atu lea ia te outou o le autalavou sili ona lelei o le Au Paia o Aso e Gata Ai, ua ou manao ai e tuu atu se leo o le lapataiga ae o se leo foi o le faamalosiauga ma le faamoemoe e uiga i le pogisa lea o le a mautinoa lava le osofaia ai o lou olaga pe afai e te aafia i ponokalafi. O le faaaogaina o mea faaponokalafi i soo se auala e tiga ai le Atua ma soli ai Lana poloaiga o le aua le mulilua “pe e te faia soo se mea faapena” (MF&F 59:6). O le faaaogaina o ponokalafi e toetoe lava o taimi uma e oo atu ai i isi soliga o le tulafono o le ola mama. O le vaai faafia i mea faaponokalafi ma le auai i ituaiga o agasala o feusuaiga lea e masani lava ona sosoo mai ai, e mafai ona fatuina ai se vaisu e ao lava ona tagofia ma taulimaina i le faaeteetega lava lea e tasi e pei ona tuuina atu i vaisu o alakaholo po o fualaau faasaina.
Afai ua pisia i ponokalafi lou olaga, ma o se faafitauli faifai pea ua tupu soo, ou te aioi atu ia te oe ia saili le fesoasoani faale-ekalesia ma faapolofesa. Faamolemole ia outou iloa, o se vaisu o ponokalafi e le na o “sina tamai faafitauli” lea e mafai ona e foia faalilolilo i le tatalo, suesueina o tusitusiga paia, ma le faateleina o le amio pulea.
Ona o le vaisu o ponokalafi e mafai ona faaitiitia ai lou naunautaiga malosi e filifili le lelei nai lo le leaga, o le a e manaomia ai le agamalu ma le lotomaulalo e taliaina ai le Togiola a Iesu Keriso ma faamanuiaina ai i le mana gafatia o le Togiola. O le uiga o lenei mea i se faaupuga moni, o le, afai e te faaaogaina a oe lava taumafaiga e sili ona lelei—lea e aofia ai le uia o se faagasologa o le salamo faatasi ai ma le fesoasoani a lou epikopo po o le peresitene o le paranesi ina ia maua le faamagaloga o agasala ma le uia o se faagasologa o le toe faaleleia e aofia ai fautuaga faapolofesa ma atonu foi ma ni vaega lagolago ina ia foia ai lau vaisu—o le mana gafatia o le Togiola (lea e faamatalaina e le Lomifefiloi o le Tusi Paia o se fesoasoani po o se malosiaga faalelagi2), o le a fesoasoani ia te oe e foia ai le malosi o se vaisu o ponokalafi ma i le aluga o taimi, ia malolo ai mai ona taunuuga matautia. E ala i le mana o le Togiola, e maua ai le faamagaloga o agasala ma le toe faaleleia mai vaisu ma o ni mea matagofie uma ia.
Faamolemole, ia tetee atu i le pogisa, ma e pei foi o laau, ia saili e le aunoa ia ola agai atu i le malamalama.
Lesona numera 2: E manaomia e laau mea faafeagai ina ia ausia ai le fuataga na foafoa ai.
O ni manatu faaalia eseese e uiga i le puleaina o le vaomatua na sosoo mai ai i le aluga o tausaga i le vaavaaiga o le Vao Paia. Sa i ai se taimi sa filifilia ai se fasi laueleele faataitai, ma faagaoioia ai se faiga sa ta’ua o le “faavalavala le ola [o laau]”. Sa faapenei lona faiga: Sa faailoa e i latou e vaaia le vaomatua ia laau iti na latou manatu sa sili ona lapopoa ma malolosi i le fasi laueleele faataitai, ona latou tatuuina lea ma tetele ia laau e faaleola lelei ma pupuvao sa fealumi faatasi ai. O le talitonuga sa i ai e faapea, o le aveeseina o le tele o le tauvaga mo le suavai, susulu o le la, ma meaai mai le eleele, o laau na filifilia o le a “saoloto” e ola ma tutupu i ni auala sili ona maoae.
Ina ua mavae ni nai tausaga sa manino mai e ese le mea na tupu. O le taimi lava e saoloto ai mai le tauvaga, o laau filifilia ua amata ona le popole. Nai lo le tutupu i luga i le malamalama, e tuai lava lo latou tutupu agai i luga, e tulioso mai lala maualalo o le a i’u ina leai se aoga pe a maluia, ma oo ai ina lapopoa. Ae o le taimi lea, o laau sa aveeseina e toe tatupu ae o ni pupulaau e tele ni ogalaau ia o le a le avea ma ni laau e ola lelei ae faaauau pea ona faaaogaina le vai ma niutereni. O nei laau pei o ni pupulaau e faaauau ona fealumi ma laau filifilia, ae e le o se auala o le a aumaia ai se ola lelei i se tasi o nei laau. O le taunuuga, e leai se laau o le fasi laueleele faataitai e faatusalia le tetelē po o le malolosi i laau na tuu e ola i le faiga masani ma na tatau ona tauva ma manumalo i mea faafeagai ina ia ola ma manuia ai.
E pei ona outou iloa, o le tasi o aoaoga faavae autu o le Tusi a Mamona o le, e ao ona i ai le faafeagai o mea uma. O se lalolagi e i ai mea faafeagai e tuuina mai ai ni filifiliga i le va o le lelei ma le leaga, ina ia mafai ona faagaoioi ai le faitalia. Ae peitai, e tutusa lava foi le taua, o le mataupu faavae e faapea, e ao lava ona i ai le faafeagai ina ia tupu ai le tuputupu ae faaleagaga—po o le, e pei ona ta’ua e tamā Liae, mo le “paia” ina ia i ai (2 Nifae 2:11). Ou te fia faamamafa atu o le malamalama i lenei mataupu faavae—e faapea o le tuputupu ae faaleagaga e manaomia ai mea faafeagai ma faigata—ma o le taliaina foi o lenei mataupu faavae i lo outou matutua [i le taimi nei] o se vaega taua lea i le taliaina ma le fiafia i le olaga. E taua foi i aafiaga o le tuputupu ae ma le atiina ae patino faaletagata lava ia.
E i ai se taimi, o le a tatou oo uma ai i mea faafeagai ma faigata. O nisi o le a oo mai ona o se taunuuga o le i ai iinei i le olaga faitino i se lalolagi agasala. O le vaega masani o tagata ola uma. O na ituaiga faafeagai e tele ni ona tulaga. E ono aofia ai malosiaga o le natura. E ono aofia ai gasegase ma faama’i. (E foliga mai ou te maua lava i le fulū e tusa pe ua uma ona fai o’u tui e puipui mai ai!) E ono oo mai i tulaga o faaosoosoga. Mo nisi o lona uiga o faanaunauga e le taulau. (E fia oo lava lo’u umi i le 6 futu 5 inisi, ae ua ou aoaoina ia ou fiafia i le 5 futu 9 inisi sa tuuina mai ia te a’u—ma le masani o le tuutuu i lalo o le pulelaa i soo se taimi e fai ai sa’u lauga.) E ono oo mai i le tulaga o le tuua toatasi, po o le le atoatoa ma faaletonu faaletino pe faalemafaufau—e toetoe lava a leai se mutaaga o le lisi o malosiaga faafeagai, e faapena foi i faamanuiaga. Ou te mafanafana tele i fetalaiga a le Alii ia Iosefa Samita i le Falepuipui o Liperate i se taimi sa toetoe lava a le mafai ai e Iosefa ona tauaveina ana avega: “Ia e iloa, lo’u atalii e, o nei mea uma e te maua ai le poto masani, ma o le a avea mo ou lelei” (MF&F 122:7).
O nisi taimi e oo mai ai mea faafeagai ma faigata ona o a tatou lava filifiliga e le taialaina. O le le lelei o le ola maloloina po o se manuaga e ono tulai mai i se olaga soonafai, o le ita ma le faanoanoa lea e oo mai mai le solia o tulafono a le Atua, o le faanoanoa lea tatou te lagonaina mulimuli ane pe a tatou le faaaogaina le taimi ma taleni ua tuuina mai ia i tatou—o mea uma e faalagolago i a tatou lava amioga. O se agaga faafetai tele e tatau ona avatu i lo tatou Faaola, e ana le Togiola lea ua saunia ai se ala mo i tatou e faaleleia ai mea uma ua masofasofa.
Ua ou matauina a tatou feagai ma mea faafeagai e masani ona tatou fesili “aisea”—Aisea ua tupu ai ia te au? Aisea ua tupu ai i lenei taimi? Aisea ua tupu ai lenei mea?—i le taimi e tatau ai ona fesili “o le a” le mea e sili atu ona taua. Sa i ai se taimi sa ou auina atu ai se tusi faamafanafana i se ulugalii sa pagatia ona ua tigaina le tamaloa i se gasegase na leai se fofo. O la laua tali sa lotomaualalo: sa laua faitauina faamanuiaga na tuuina mai e le Atua ia i laua i le tele o tausaga o le la mafutaga, ona la mafaufau ai lea ma le faatuatua pe “o le a” le mea sa taumafai le Atua e aoao mai ia i laua i lenei aoaoga faaiu.
E i ai laau i le Vao Paia e ta’u e Uso Parrott o “laau o uiga faaalia.”O laau nei ua faaalia o le faafeagai e mafai ona aoga mo lo tatou manuia ma i lo tatou tulaga aupito maualuga e masani lava ona tele ni mea e tatau ona maua mai ai. O nei laau na tatau ona tali atu ma masani i, ma o nisi taimi e toe manuia mai ituaiga eseese o mea faafeagai po o faigata—le emo o se uila, o se savili malosi oso faafuasei, o se faaputuga mamafa o le kiona po o le aisa, o le solivale ma le faatautala o tagata faatamala, ma o nisi foi taimi o le osofaiga a se laau tuaoi! Mai nei tulaga le manuia ua tutupu mai ai nisi o laau o le togavao e sili ona malolosi ma sili ona mananaia i le vaai. O mea atonu latou te le maua i le matagofie o le tutupu faasasao, ua sili mamao atu ai le mausali ma le moomia.
Mai o’u lava aafiaga o le olaga e mafai ona ou molimau atu o mea faafeagai, faafitauli, ma faigata e fua mai ai uiga lelei ma le tuputupu ae. O nisi o aafiaga e sili ona luitauina ma faigata o lo’u olaga—o lagona o le faatauvaa ma manatu o le tagata ia te ia lava i le taimi o le avea ai o au ma se tagata matua, o la’u misiona i Siamani a o ou talavou, ma le aoaoina o le gagana Siamani, o le mauaina o se tikeri faaloia ma le pasia o le suega i le laulau o loia, o a’u taumafaiga ia avea ma se tane ma se tamā ma ia tuuina atu mea e manaomia faaleagaga ma faaletino mo lo matou aiga o se fanau e toavalu, o le maliliu o o’u matua ma isi o e pele, e oo lava i le natura faalauaitele ma masani ona pisi o la’u auaunaga o se Pulega Aoao (e aofia ai le saunia ma le tuuina atu o lenei tautalaga ia te outou i lenei afiafi)—o nei mea uma ma isi mea e tele, e ui ina luitauina ma faigata, ae ua ou maua ai le poto masani ma sa mo lo’u lava lelei!
Ou te iloa e le o se mea faigofie le ta’u atu ia te outou tagata talavou e faapea, e aoga mo oe sina tiga itiiti, ae o le mea moni lava e aoga. Afai o le a tatou le mauaina “uma mea o loo [i le] Tama” (MF&F 84:38), o le a le tupu pe a le tuuina atu uma i ai mea ua tatou maua. E finagalo lo tatou Tama Faalelagi i atalii ma afafine tautupu e pei ona aoao mai e Liae, e na o faigata ma tofotofoga e mafai ona oo mai ai le paia. O tagata, e pei foi o laau, e manaomia mea faafeagai e ausia ai le fuataga o lo latou foafoaga.
Lesona numera 3: O laau e sili atu le totō i vaomatua, ae le o le ola toatasi.
A e mafaufau i ai, i le natura, o se mea e matua ese lava le vaaia o se laau e tūtū na o ia. Toetoe o taimi uma e faaputuputu ai i togalaau, ma i le aluga o taimi, e avea ai togalaau ma ni vaomatua. Ae peitai, o le Vao Paia, e sili atu nai lo na o se vaega o laau. O se siosiomaga maaleale e aofia ai le tele o ituaiga o laauiti ma meaola. E i ai se fesootaiga manino i ituaiga eseese uma o fugalaau e tutupu a’e lava latou ia, pupuvao, pupulaau, laau, pulouaitu, limu, manufelelei, isumu, lapiti, oti, ma isi lava foafoaga o i ai iina. O nei vaega e galulue faatasi ma faalagolago le tasi i le isi mo meaai, mea e nonofo ai, ma se siosiomaga e galulue faatasi ma fegalegaleai ai lea latou te mafai ai uma ona oo i le taamilosaga o o latou olaga.
O le fuafuaga a le Atua mo o tatou olaga ua matauina ai foi se fesootaiga ma se fegalegaleaiga faapena mo i tatou. E tatau ona tatou galulue faatasi mo o tatou faaolataga, ae le o le fai toatasi. Ua fausia e le Ekalesia ia faletapuai, ae le o ni lua o paa. Ua faatonuina i tatou e auai i se uarota po o se paranesi patino—ae le o le ilo ma filifili a tatou aulotu e pei o nisi o tapuaiga. O lenei aiaiga faavae atamai e manaomia ai lo tatou aoao e galulue faatasi ma le tasi ma le isi ma ia tali atu i lo tatou epikopo po o le peresitene o le paranesi mo a tatou amioga, ae le o le momo’e e lafi pe a tulai mai faafitauli! Ua poloaiina i tatou ia alolofa atu i o tatou tuaoi (lea e aofia ai tagata o o tatou aiga), ma o le aoao e alofa atu ia i latou e sili ona latalata mai ia i tatou e masani ona sili atu le faigata nai lo le alofa mamao atu i le “lalolagi atoa.” Mai le amataga o le Toefuataiga, o le poloaiga lava mo le Au Paia ia “o mai i Siona” ma ia faapotopoto i eria lea e mafai ai ona tatou ola fiafia ma lagolago faatasi ai e le tasi le isi e ala i le faamamaluina o a tatou feagaiga o le papatisoga “ina ia tauave avega a le tasi … e faanoanoa faatasi ma e e faanoanoa … ma faamafanafana atu ia te i latou o e e manaomia le faamafanafanaga” (Mosaea 18:8–9). I le avea ai ma fanau a le Atua, tatou te le toe manuia na o i tatou e pei o se laau e tūtū na o ia. O laau malolosi e manaomia se siosiomaga; o tagata malolosi e manaomia e le tasi le isi.
O le mea e faafetai ai, o i tatou uma lava tatou te faamemelo mo fegalegaleaiga, mo mafutaga, mo uo faatuatuaina. I le avea ai ma nisi o le aiga e faavavau o le Atua, tatou te momoo uma mo le faamalieina ma le saogalemu lea e tuuina mai e mafutaga vavalalata ma tumau. O le a e iloa o le fatuina o mafutaga faapena e alu ai le taimi, taumafaiga, ma se alofa faateleina. E pei ona ta’u mai e Mamona, “o le alofa mama … e le sailia e ia ana lava mea” (Moronae 7:45)—e le o ana lava fuafuaga; e le o ana lava mea e fiafia i ai; ma e mautinoa lava e le o ana lava mea e malie i ai. E ui o le Initoneti ma upega o agafesootai e le masalomia lava le aumaia ai o se ituaiga o fegalegaleaiga, ae e le suitulaga na mea i fesootaiga faamaoni, e le taofiofia, ma faafesaga’i lea e tatau ona tupu ina ia mafai ona faavaeina ai ni mafutaga moni ma tumau.
E moni o le falesu’esu’e muamua ma sili ona lelei mo le aoaoina, o le galulue faatasi ma isi o le aiga. O le aiga tatou te aoao ai lesona o le auauna atu, lē manatu faapito, faamagalo atu, ma le onosai lea e taua i le fausiaina o matufaga tumau ma isi. Ou te manatu ona o le mafuaaga lenei, o se vaega o le avea ma se [tagata] “agavaa mo le malumalu” o se tulaga manaomia ia tatou nonofo i le alofa ma le lotogatasi ma tagata o o tatou aiga.
O le mea e lelei ai, o le faatulagaina musuia o le Ekalesia ua tuuina mai ai foi avanoa ma tulaga e mafai ona tatou alualu ai i luma faaleagafesootai. Mai tausaga a o tatou laiti seia oo ina tatou matutua, tatou te auai i se uarota po o se paranesi ma i ai i tulaga e mafai ona tupu lauolaola ae ai mafutaga ma isi ma le faaagafesootai. I valaauga, fonotaga, vasega, korama, aufono, gaoioiga a le Ekalesia, ma le tele o isi avanoa mo fegalegaleaiga, tatou te atiina ae ai uiga faaalia ma tomai faaagafesootai lea e fesoasoani e saunia ai i tatou mo faatulagaga masani o le a i ai i le lagi. E faatatau i lenei faatulagaga maualuga atu, na fetalai mai ai le Alii e ala mai ia Iosefa Samita e faapea: “Ma o lea lava mafutaga ua i ai ia te i tatou iinei o le a i ai ia te i tatou iina, ae o le a na ona faatasia ma le mamalu e faavavau, o se mamalu e le o ia i tatou i le taimi nei” (MF&F 130:2).
Afai tatou te faamoemoe e olioli i fegalegaleaiga i le lagi ma lona mamalu e i ai faatasi i le olaga a sau, e tatau ona faaauau pea ona faatagata matua a tatou fegalegaleaiga faapea ma le faaleagaga a o tatou i ai iinei i le lalolagi. O tagata, e pei foi o laau, e sili atu ona tuputupu ae i vaega o tagata ae le o le ola taitoatasi na o ia.
Lesona numera 4: O laau e maua mai o latou malosiaga mai niuterene na fatufatuina e tupulaga o laau na muamua atu.
Sa i ai se vaitaimi i le vaaiga o le Vao Paia sa tonu ai ia i latou sa vaaia e tatau ona faia se teuteuga lelei o foliga o le togavao. O galuega faatino mo le autalavou ma faifeautalai sa faatulagaina i nisi o taimi e aveese laau na pauu, ma ogalaau, pupuvao, faapea foi i ogalaau ma laulaau mamago. O lenei faiga, sa le’i umi ae amata ona mouese ai le lauusiusi o le togavao. Sa tuai le tutupu o laau, laiti ni laau fou na tatupu ae, sa amata ona leai nisi o ituaiga o fugalaau ma laauiti e le tau totoina, ma sa faaitiitia le numera o meaola taaloa ma manufelelei.
Ina ua sui Uso Parrott i le vaaiga o le togavao i nai tausaga ua mavae, sa ia fautuaina ai e tuu ai pea le togavao i lona tulaga faalenatura i le mafai e gata ai. Sa tuu ai lava laau ma lalalaau na pauu e pala ai ma fafagaina ai le eleele. Sa tuu ai lava laulaau i le mea na toulu ai. Sa talosagaina tagata asiasi ia tumau i auala sa faailogaina ina ia faaitiitia ai le faalavelaveina o le togavao ma faaitiitia ai le solia o le eleele i totonu o le togavao. Sa na o ni nai tausaga lava, ae amata ona toe foi ma toe faafou e le togavao ia lava i se auala mataina. O le taimi nei ua lauolaola ma lauusiusi i se tulaga e toetoe lava a atoatoa, o ona laauiti lanulauava ma le anoano o meaola ma laauiti o le natura.
O le lesona e ao ona aoaoina mai lenei aafiaga i le puleaina o le vaomatua e pele tele i lo’u loto. Mo le fitu lenei o tausaga o avea pea ma o’u faamanuiaga le galue o se tusitalafaasolopito ma tusitalafaamaumau o le Ekalesia. O se tofiga lenei sa fatuina e le Perofeta o Iosefa Samita e tali atu ai i le faatonuga a le Alii ia te ia i le aso na faavaeina ai le Ekalesia: “Faauta, ia i ai se tala faamaumau e tausia i totonu o outou” (MF&F 21:1). Mai lena aso—na amataina i le tofia o Oliva Kaotui e fai ma uluai tusitalafaasolopito ma tusitalafaamaumau a le Ekalesia ma faaauau mai ai lava seia oo mai i le taimi nei—o tausia ai se faamaumauga matagofie o le talafaasolopito o la tatou Ekalesia. Na suitulaga Ioane Uitimera ia Oliva Kaotui, ma sa faatonuina e le Alii e tausia “se talafaasolopito o mea taua uma … o le a avea mo le lelei o le ekalesia, mo tupulaga faia’e o le a tutupu mai i luga o le laueleele o Siona” (MF&F 69:3, 8).
Aisea e taua ai le tausia o faamaumauga ma le aoina mai, faasaosaoina, ma le faasoaina atu o talafaasolopito o le Ekalesia a Iesu Keriso? Aisea e taua ai ia te oe o se vaega o le “tupulaga faia’e” ina ia magafagafa ma faamalolosia mai tupulaga ua mavae?
O le tali, ou te fautuaina e le mafai ona [tatou] ola atoatoa i le taimi nei—e sili atu foi le itiiti o le fuafua mo o tatou taunuuga i le lumanai—e aunoa ma le faavae o le taimi ua tuanai. O lenei upumoni sa tuu faamalosi mai i lo’u mafaufau i ni masina ua mavae i le feiloai ai ma se ulugalii lelei o e sa oo i se tofotofoga na sili ona ese lea o le a ou faasoaina atu ina ua la faatagaina mai. I le mavae ai o ni nai tausaga talu ona faaipoipo ma le fananau mai o nisi o le fanau, sa aafia ai le faletua i se faalavelave tuga. Sa nofo ai i le falemai mo ni nai vaiaso i se tulaga sa ia le iloaina se tagata. Ina ua te’i mai, sa mafatia o ia i le leai atoa o se mea na ia toe manatuaina! O le taunuuga sa leai sona talaaga. O le aunoa ma se mea e manatua mai lona olaga ua te’a, sa leai ai se tagata na te iloaina. Na te le’i iloa lona toalua, lana fanau, po o ona matua! A o faamatala mai e le tamaloa le tala lenei ia te a’u, sa ia faailoa mai o na masina popofou o le tuanai ai o le faalavelave, sa popole o ia ina ne’i savali solo lona toalua pe a tuu na o ia. Sa popole foi o ia ina nei le toe alofa lona toalua ia te ia. I le vaitaimi o lana aumoega, sa avea o ia ma se alii talavou umī ma tino lelei ma se ulu na tumu i lauulu. O le taimi nei, ua faamatuātagata, ua fai si lapoa, ma ua matua tau leai ni ona lauulu!
O le mea na laki ai i latou uma na aafia ai, o le mea sili, sa i ai se vaega o faamaumauga sa tausia. Sa teuina e le tamaloa ia tusi sa tusia e lona toalua a o le’i alu ma i le taimi o lana misiona. O nei mea sa maua ai le faamaoniga e moni lava sa alofa faamama’i le tasi i le isi. Sa ia tausia foi se api o talaaga sa i ai ni tusiga sa fesoasoani foi. I le aluga o ni tausaga, sa faifaimalie lava le toefuatai mai o le olaga ua mavae o le tina e ala i le faasoaina atu o lena talafaasolopito na tausia e e pele ia te ia.
O lenei mea tulaga ese ma faamomoiloto ua faaalia lelei ai le taua o le fesootaiga o le taimi ua tuanai ma le taimi lenei ma le lumanai. E fesoasoani tatou te atili talisapaia atoatoa ai le faauigaga a le Alii o le upumoni e pei ona faaalia ia Iosefa Samita: “O le upumoni o le iloa lea o mea e pei ona i ai, ma e pei ona sa i ai, ma e pei ona o le a oo mai” (MF&F 93:24). O le iloa ua tatou maua e uiga i lo tatou olaga i aso ua tuanai ona o faamaumauga sa tausia ma e uiga i lo tatou lumanai ona o tusitusiga paia ma aoaoga faaperofeta a perofeta soifua e tuuina mai ai ia i tatou le anotusi lea e mafai ai ona faaaoga o tatou faitalia i lo tatou olaga i le taimi nei. O le taunuuga, o lenei iloa e aumaia ai ia i tatou se vaaiga manino tele faaleatua ina ia tatou latalata atili atu ai i Lona gafatia ia i ai “mea uma … i luma o [Ona] fofoga” (MF&F 38:2).
I le avea ai ma tagata o le Ekalesia i le tele o atunuu, e tutusa lava le talafaasolopito o le Ekalesia anamua ua tatou maua. E taua mo i tatou uma ona iloa lelei le talafaasolopito o la tatou Ekalesia, ae maise lava o le mea o le a ou ta’ua o ona “tala faavae.” O nei tala—Uluai Faaaliga a Iosefa Samita, o le oo mai o le Tusi a Mamona, asiasiga faaagelu a Ioane le Papatiso, Peteru, Iakopo ma Ioane, Elia, Elaia, ma isi—o loo i ai upumoni autu lea e faavae ai le Toefuataiga o le talalelei.
O le mea e faanoanoa ai, i lenei tupulaga o tekinolosi lea ua anoanoa’i ai faamatalaga—o nisi o ia faamatalaga e faitioina ai mea na tutupu ma tagata i le talafaasolopito o le Ekalesia—o nisi Au Paia o Aso e Gata Ai ua maluelue o latou faatuatua ma amata ai ona fesiligia talitonuga ua loa ona i ai. I na tagata le mautonu, e faailoa atu lo’u alofa ma le agaga malamalama ma le faamautinoa afai latou te tumau pea i mataupu faavae o le talalelei ma faaauau ma le agaga tatalo a latou suesuega o talafaasolopito o le Ekalesia—ia matuai suesue ina ia maua ai se malamalamaaga tele nai lo na o se fasi malamalama po o le malamalama e le atoatoa—o le a faamautu e le Agaga Paia o latou faatuatua i mea taua na tutupu i le talafaasolopito o le Ekalesia e ala i le musuia atu o le filemu i o latou mafaufau. O lenei auala e mafai ai ona latou maua le to’a i a latou tautinoga e uiga i le talafaasolopito o le Ekalesia toefuataiina ma lē toe “feaveaiina i matagi uma lava o mataupu” (Efeso 4:14). Ua ou faavaeina le ala o lo’u olaga atoa i na ituaiga lagona o le toafilemu e uiga i le Uluai Faaaliga i a Iosefa Samita ma isi mea na tutupu e faatatau i le talalelei toefuataiina, e pei foi ona faia e le toatele o outou, ma ou te iloa o le a tatou le faanoanoa lava.
O le talafaasolopito i lona tulaga e sili ona faigofie, o se faamaumauga o tagata ma o latou olaga ma mai na olaga e maua mai ai tala ma lesona e mafai ona lagolagoina ai mea ua tatou talitonu i ai, mea tatou te tutu atu ai, ma mea e tatau ona tatou faia pe a fetaiai ma le fili. E le o tala uma ua maua ai lo tatou talafaasolopito e iloga o latou natura e pei o le Uluai Faaaliga i a Iosefa Samita po o le misiona a Uilifoti Uitilafi i Egelani. O le mea moni, o nisi o tala mataina moni e maua mai olaga o tagata e sili ona le taualoa o le Au Paia o Aso e Gata Ai, lea e i ai le toatele o tatou. E faapitoa lava le pele ma e aoga ia i tatou pe a o ia tala e aafia ai o tatou lava tuaa.
Mo se faataitaiga, i le vaitau o le 1920 o lo’u tamamatua ma tinamatua Jensen—e ui ina sa galulue i le tele o itula—sa faamalosi e toe faafoi atu i le tagata na faatauina atu se faatoaga sa laua faatauina ma sa nonofo ai foi i le setete o Idaho. Sa la mananao e toe foi atu ma le la fanau laiti i lo latou nuu moni i Iuta ae sa le mafai ona la tuua Idaho seiiloga e uma ona totogi le aitalafu e $350. E foliga mai o se aofaiga laitiiti lea i lenei vaitau, ae sa o se aofaiga telē naua i na aso. Sa taumafai tamamatua e nono mai ni tupe mai tagata sa i ai a latou tupe, ae sa le’i faamanuiaina. Sa le mafai foi ona nono mai i le faletupe ona o lo la tulaga pagatia. Sa tatalo i laua ma Tinamatua i aso uma mo se fesoasoani. I le taeao o se tasi o Aso Sa i le sauniga perisitua, sa alu atu ai se tagata sa le masani lelei i ai Tamamatua ma fai atu ia te ia sa faalogo i ona faafitauli ma o le a ia nono atu ia Tamamatua le $350 ma le faamoemoe a taunuu atu Tamamatua i Iuta, o le a ia toe totogiina mai le tupe a le tamaloa i se vave na te mafaia. Sa faamaeaina le la maliega i le lululima ma sa tausisia lava e Tamamatua lana folafolaga.
O lenei tala faatauvaa sa tusia e lo’u tinamatua Jensen, o se oa faaleaiga. E musuia ai a’u i uiga faaalia o le galue malosi, faamaoni, faatoilaloina o faigata, lotogatasi faaleaiga, ma le mea e sili ona taua, ua faaalia ai le aao o le Atua i olaga o o’u matua matutua faamaoni. Ou te maua ai le malosi tele ma faamalosiauga mai a laua faataitaiga ma mai faataitaiga a isi, o tagata iloga ma tagata le taualoa, o augatupulaga ua mavae.
Atonu tou te maua ni tala faapena i o outou lava atunuu ma totonu o o outou lava aiga. Afai o i ai, ou te uunaia outou e ao mai na tala, ia faasaosao, ma ia faasoa atu na tala. Ia nofouta e tuufaasolo atu mai lea augatupulaga i le isi. O la’u fanau (ma o le taimi nei ua matele lava o fanau a la’u fanau) e fiafia lava i taimi uma ou te faamatala ai ia i latou ni tala e uiga “i aso a o o’u laitiiti”! Ua ou faalogo o faapea, o se nuu e le mafai ona maoae atu nai lo o ona tala, ma ou te talitonu foi e tutusa lava le moni i aiga. O tala lelei—pe a fai e moni—e avea o ni talafaasolopito lelei. Ia manatua, o tagata, e pei foi o laau, e maua mai le malosiaga mai niuterene na fatufatuina e augatupulaga na muamua atu.
Faaiuga
O lea la, o le faaiuga, ou te manao tatou te toe foi atu i le Vao Paia ma tatou tutu faatasi ai iina i talaane o se tasi o laau ua ta’ua o “laau molimau.” O laau nei sa ola i le togavao i le 192 tausaga ua mavae i le taimi o le Uluai Faaaliga i a Iosefa Samita. E tolu ia laau o loo ola pea i le togalaau ma laau molimau e tolu ua pepē o loo tutu pea e ala i le taumafaiga atamai a Uso Parrott e faasao ai.
A o ma faamisiona e latalata i Palamaira, sa i ai taimi sa masani ai ona ou alu na o a’u i le Vao Paia ma ou tu ai ma le migao i talaane o le laau molimau e sili ona ou fiafia i ai. Sa masani ona ou vaai faalemafaufau e faapea, ana mafai ona tautala lena laau, na te tauina mai ia te au le mea sa ia molimauina i lena aso o le tautotogo i le 1820. Ae sa tau le manaomia lava ona ta’u mai e lena laau ia te a’u—ua uma ona ou iloa. E ala i aafiaga ma lagona faaleagaga mai lava i lo’u talavou seia oo mai i lenei taimi, ua ou iloa, e tutoatasi lava mai se isi tagata, o loo soifua le Atua, lo tatou Tama. Ua ou iloa foi, o Lona Alo o Iesu Keriso o le Faaola ma le Togiola o tagata uma. Ua ou iloa o nei Tamalii faamamaluina e toalua sa faaali mai ia Iosefa Samita i le Vao Paia i le tautotogo o le 1820. Sa Laua faatuina ae Iosefa o le uluai perofeta o lenei, tisipenisione faaiu o le talalelei. O le galue ai i lalo o la Laua taitaiga faalelagi, sa faaliliuina ai e Iosefa le Tusi a Mamona, maua mai ki ma le pule o le perisitua, ma toe faavaeina le Ekalesia a Keriso i nei aso e gata ai. Ua matuai faamanuiaina i tatou e ola i lenei taimi ma avea ma tagata o le Ekalesia a Keriso.
O nei upumoni matagofie, ua ou molimau atu ai, na amata mai i le Vao Paia. A o faafoliga ona tatou tutu faatasi i le Vao Paia i le po nei, ia outou tutu i taimi uma i o outou mafaufau ma i o outou loto i lena nofoaga paia ma ola faamaoni i upumoni na amata faaali mai e le Atua iina.
Ia manatua foi ia lesona o le olaga ua aoao mai e le Vao Paia:
-
1.
A taumafai le mana o le pogisa e faataumaoi oe—e pei ona latou taumafai ai foi i le taulealea fiailoa o Iosefa Samita, ia tu i le Vao Paia ma manatua le malamalama faaniutu, “ua sili atu le pupula i le la” (tagai i le Iosefa Samita—Talafaasolopito 1:15--17).
-
2.
A osofaia e mea faafeagai ma le fili lou ala ma tau leai ai sou faamoemoe, ia tu i le Vao Paia ma manatua “o nei mea uma e te maua ai le poto masani, ma o le a avea mo ou lelei” (MF&F 122:7).
-
3.
Afai o lau vaega le tuuatoatasi ma le faaesea, ma e tauivi e faatuina ni mafutaga faamalieina ma tagata, tu i le vao ma tagata o le Au Paia o Aso e Gata Ai o e ua osifeagaiga e fesoasoani e tauave au avega ma faamafanafana oe pe a e manaomia.
-
4.
Ma pe a luitauina lou faatuatua e aafiaga po o tagata po o upumoni feteenai ma afua ai le masalosalo e uiga i le Toefuataiga o le talalelei a Iesu Keriso, ia tu i le Vao Paia ma ia maua mai le malosiaga ma faamalosiauga mai augatupulaga o le Au Paia o Aso e Gata Ai faamaoni o e na tutu mausali iina, na muamua atu ia te oe.
O la’u tatalo lenei mo outou, au uo talavou e, ma ou te faia ai ma le alofa ma i le suafa o Iesu Keriso, amene.
© 2012 Puletaofia e le Intellectual Reserve, Inc. Ua taofia aia tatau uma. Faamaonia le faa-Peretania: 5/12. Faamaonia le faaliliuga: 5/12. Faaliliuga o le Stand in the Sacred Grove.Samoan. PD50039048 890


c: text/html

text:
O i tatou o ni tamaitai osifeagaiga o vaitausaga uma o loo savalia le ala faaletino ina ia toe foi atu ai i Lona afioaga.
Uso e, matou te alolofa ia te outou. A o asiasi atu i Mekisiko talu ai nei, sa ou maua ai se vaaiga i le usoga o loo tatou lagonaina i lenei po. Vaai faalemafaufau i lenei vaaiga: Sa faatoa uma la matou Peraimeri i le taeao o le Aso Sa, ma sa matou taape atu ma tamaiti ma faiaoga i le alasavali tumutumu. Na matala mai le faitotoa o le vasega a Tamaitai Talavou i lena lava taimi, ma ou vaaia ai tamaitai talavou ma o latou taitai. Sa matou feopoai uma. Faatasi ai ma le pipii mai o tamaiti i lou lausakete ma le siomia o au e tamaitai, sa ou manao e faaali atu ou lagona ia sa i ai i lena lava taimi.
Ou te leiloa faaSipaniolo, o lea na o upu faaPeretania lava na oo mai i lou mafaufau. Sa ou vaai atu i o latou foliga uma ma fai atu, “O i matou o afafine a lo matou Tama Faalelagi, e alofa ia i matou, ma e matou te alolofa ia te Ia.” Na amata ona fai faatasi mai tagata uma i le taimi lava lena, i le faaSipaniolo. Sa matou i ai iina i le alasavali tumutumu, ma taulotoina faatasi le mau autu a Tamaitai Talavou a o matou fai atu, “O le a matou laulaututu e fai ma molimau o le Atua i taimi uma ma mea uma, ma i nofoaga uma.”
Ua tatou potopoto faatasi i lenei po i le lalolagi atoa, o ni Ana so’o, ma se manao e puipuia ma lagolagoina le malo o le Atua. O i tatou o afafine a lo tatou Tama Faalelagi. O i tatou o ni tamaitai osifeagaiga o vaitausaga uma o loo savalia le ala faaletino ina ia toe foi atu ai i Lona afioaga. O le tausiga o feagaiga e puipuia ai i tatou, saunia ai i tatou, ma faamalosia ai i tatou.
O loo tatou faatasi ai i lenei po ma teineiti o le vaitausaga o le Peraimeri. O nisi o outou sa faia talu ai nei lena laasaga muamua i luga o le ala i le ola e faavavau i le sauniga o le papatisoga.
Vaavaai solo i ou autafa. E tele avanoa o i le lumanai a o outou vaavaai atu i tamaitai o e na faia feagaiga ma ua saunia e faaali atu ia te outou le auala i le aluga o le ala o i luma atu.
Afai ua 8, 9, 10, pe 11 ou tausaga, pe o i le Nofoaga Autu mo Konafesi, i tou aiga, po o se falesa i le salafa o le lalolagi, faamolemole pe mafai ona outou tutu i luga? Susu maia i le sauniga aoao a tamaitai. Ia faamolemole ia tutu ai pea aua e matou te mananao e valaaulia la outou sao i lenei po. O le a ou hamuina se pese Peraimeri. Ma o le taimi lava tou te iloa ai le fati, e mafai ona outou usu mai loa faatasi ma au. Ia, e tatau ona outou pepese ina ia lagona e tagata uma outou.
Tutu pea, teine, ae usu mai e tagata uma e 12 tausaga ma matutua atu le fuaiupu lona lua.
Oka se matagofie. Ia alala loa i lalo. Faafetai.
I le avea ai ma tamaitai i vaitausaga uma ua tatou savavali i Lona malamalama. O la tatou malaga i le ala e patino ma o loo mumu lelei i le alofa o le Faaola.
Tatou te ulu atu i le faitotoa o le ala i le ola e faavavau faatasi ma sauniga ma feagaiga o le papatisoga, ona tatou maua lea o le meaalofa o le Agaga Paia. Na fesiligia i tatou e Elder Robert D. Hales, “O [tatou] malamalama ea ma o malamalama ea a [tatou] fanau, afai [tatou] te papatiso e suia i [tatou] e faavavau?”
Sa ia faamalamalama mai foi “a tatou malamalama i a tatou feagaiga o le papatisoga ma le meaalofa o le Agaga Paia, o le a suia o tatou olaga ma o le a amata ona tatou tuuto atoa atu i le malo o le Atua. A oo mai faaosoosoga ia i tatou, afai o le a tatou faalogo, o le a faamanatu mai ia i tatou e le Agaga Paia ua uma ona tatou folafola atu ina ia manatua lo tatou Faaola ma usitai i poloaiga a le Atua.”2
A o tatou fetagofi atu i vaiaso taitasi i le faatusa o le faamanatuga, ua tatou faafouina a tatou feagaiga o le papatisoga. Sa saunoa mai Elder David A. Bednar: “A tatou tutu i le vai o le papatisoga, tatou te tepa taulai atu i le malumalu. Tatou te tautino atu e manatua pea le Faaola ma tausi i Ana poloaiga e fai ma sauniuniga e auai i sauniga paia o le malumalu.”3
O sauniga o le malumalu e taitai atu ai i faamanuiaga silisili o loo avanoa e auala mai i le Togiola a Iesu Keriso. O sauniga na e tatau mo lo tatou faaeaga i le malo selesitila. A o tatou taumafai e tausi a tatou feagaiga, o le a amata ona mouese atu o tatou lagona vaivai ma le le atoatoa, ae o le a atili anoa ai sauniga ma feagaiga o le malumalu. E talia tagata uma ina ia savalia lena ala i le ola e faavavau.
Ou te maofa i le malolosi o teineiti, tamaitai talavou, ma tamaitai ua ou feiloai i ai i le salafa o le lalolagi ua mausali o latou vae i lenei ala. Sei ou faasoa atu nisi o faataitaiga o teineiti ma tamaitai o le feagaiga sa ou feiloai i ai.
O Luana sa 11 tausaga ina ua ou asia lona aiga i Buenos Aires, Atenitina. Ona o se faalavelave na tupu i lona laitiiti, na le mafai ai ona tautala Luana. E lei tautala o ia mo le tele o tausaga. Sa nofo filemu o ia a o matou talatalanoa. Sa ou faamoemoe ia tau lava o sina musumusu mai ia te ia. Sa ia pulatoa mai ia te au e pei o fai mai sa le manaomia ni upu ia ou iloa ai lona loto. Ina ua maea se tatalo, sa matou tutu i luga o le a o ese mai ae tuu mai e Luana se atavali ia te au. Sa ia tusia le ata o Iesu Keriso i le Faatoaga o Ketesemane. Sa ou iloa i lena taimi ma le leotele ma le manino lana molimau. Na osia e Luana se feagaiga i le papatisoga ina ia tu o se molimau o le Atua “i taimi uma ma i mea uma, ma i nofoaga uma.”4 Sa ia malamalama i le Togiola a Iesu Keriso, lea na molimauina i lana ata. Mata sa ia iloaina lena mea, e ala i le mana faamalosi ma le gafatia o le Togiola, e mafai ai ona faamaloloina o ia ma toe tautala ai? Talu mai lena aso i le tolu tausaga ua mavae, ua alualu i luma Luana i lana taumafaiga ia tautala. Ua auai nei o ia i le Tamaitai Talavou faatasi ma ana uo. O le faamaoni i le feagaiga sa ia osia i le papatisoga, o loo faaauau ai pea ona ia faasoa atu lana molimau i le Faaola.
Ua tosina atu le autalavou i le lalolagi atoa i malumalu. I Lima, Peru, sa ou feiloai ai i se tama ma ona afafine e toatolu i fafo o le faitotoa ulufale o le malumalu. Sa ou vaaia le malamalama i o latou mata. O afafine e toalua sa matuai pipili lava ma sa saofafai i nofoa faataavalevale. O le afafine lona tolu, a o fesoasoani atu i manaoga a ona uso, sa ia faamatala mai e faapea e toalua isi ona uso o loo i le fale. E nonofo foi i laua i nofoa faataavalevale. Sa le mafai ona la malaga mo le 14 itula i le malumalu. E matua taua lava le malumalu i lenei tama ma ona afafine ma o lea na o mai ai i latou e toafa i le malumalu i lena aso—o le toalua o i latou e na o le matamata lava i le toatasi lea e mafai ona papatiso mo e ua maliliu ma faatino lena sauniga paia. Faapei o Nifae, sa latou “fiafia … i feagaiga a le Alii.”5
O se tamaitai nofofua sa ou iloa e faatauaina ia sauniga faalevaiaso o le faamanatuga ma ona folafolaga paia “ina ia [ona] maua pea lona Agaga e faatasi ma [ia].”6 O lena mafutaga faifaipea o se folafolaga lea e faamaluluina ai galu o le tuuatoatasi. Na te maua ai lona malosi e faatofuina ai o ia lava i le atiaeina o ana taleni ma se manaoga e auauna atu i le Alii. Sa ia iloaina le olioli sili i le alofa atu i tamaiti uma i lona olaga, ma a ia sailia le filemu naua, o le a e mauaina o ia i le malumalu.
Ma le tagata mulimuli, o se tina matua i le vaitausaga o le 90 sa ia vaaia le tuputupu ae o lana fanau ma fanau a fanau ma le fananau mai o fanau a fanau a fanau. E pei o le toatele o i tatou, sa faatumulia lona olaga i faanoanoaga, mafatiaga, ma le olioli lemafaamatalaina. Sa ia tautino mai afai na te toe tusia le tala o lona soifua, o le a ia le filifili e faaaofia ai nisi o mataupu ua uma ona tusiaina. Peitai, sa ia fai mai ma le ataata, “E tatau ona ou ola ai pea mo sina taimi ma vaai pe faapei le faaiuga!” O loo faaauau pea ona ia pipiimau i feagaiga o le ala.
Na aoao mai Nifae:
“Pe a uma ona outou i ai i lenei ala lauitiiti ma le vaapiapi, ou te fesili atu pe ua uma ona faia o mea uma? Faauta, ou te fai atu ia te outou, E leai. …
“O le mea lea, e tatau ai ona outou fetaomi atu i luma ma le tumau ia Keriso, ma se susulu atoatoa o le faamoemoe, ma le alofa i le Atua ma tagata uma. O le mea lea, afai tou te fetaomi atu i luma, ma taumamafa fiafia i le afioga a Keriso, ma tumau e oo i le iuga, faauta, ua faapea ona fetalai mai o le Tama: O le a outou maua le ola e faavavau.”7
Ua tatou i ai uma i lena ala. O le po nei, ua tatou pepese e uiga i le savavali i le ala o le malamalama. I le avea ai ma tagata taitoatasi, tatou te malolosi. Faatasi ai ma le Atua, e le mataofiofia i tatou.
Na fetalai mai le Alii ia Ema Samita, “Ia sii ae i luga lou loto ma olioli, ma pipii i feagaiga ua e faia.”8
Ua tatou olioli faapea o le tausia o a tatou feagaiga o le a tatou lagona ai le alofa o lo tatou Tama Faalelagi ma lo tatou Faaola o Iesu Keriso. Ou te molimau atu o loo soifua i Laua. I le suafa o Iesu Keriso, amene.
Faaali Mau Faasino
-
1. “Aoao Mai Ia Ou Savali i le Malamalama,” Viiga, nu. 187; po o le Tusipese a Tamaiti,70.
-
2. Robert D. Hales, “O Le Papatisoga: O Le I Ai i le Malo ma ni O o le Malo,” Liahona, Ian. 2001, 6, 7.
-
3. David A. Bednar, “Taofia ma le Mamalu o se Igoa ma Tulaga,” Liahona, Me 2009, 97.
-
4. Mosaea 18:9.
-
5. 2 Nifae 11:5.
-
-
7. 2 Nifae 31:19–20.
-

robotstxt: allowed

filter: keep


text:
Mataupu 32
Ua aoao atu Alema i e matitiva o e na faalotomaualalaloina e o latou puapuaga—O le faatuatua o le faamoemoe lea i mea e le vaaia a ua moni—Ua molimau atu Alema e auauna mai agelu i tane, fafine, ma tamaiti—Ua faatusa e Alema le afioga i se fatu—E ao ina toto ma tausia—Ona tupu lea ma avea ma laau e tau mai ai le fua o le ola e faavavau. E tusa o le 74 T.L.M.
1 Ma sa oo ina latou o atu, ma amata ona talai atu o le afioga a le Atua i le nuu, i le ulu atu i o latou sunako, ma o latou fale; ioe, ma e oo lava i o latou auala sa latou talai atu ai le afioga.
2 Ma sa oo ina ua mavae galuega e tele i totonu o i latou, sa amata ona latou maua o le manuia i totonu o le avasega o tagata matitiva; aua faauta, sa tutuli i latou i fafo mai sunako ona o le matuatua o o latou ofu—
3 O lea sa le faatagaina i latou e ulu atu i o latou sunako e tapuai i le Atua, ona sa manatu o latou uso e faapea ua latou eleelea; o lea sa latou matitiva; ioe, sa manatu o latou uso ia te i latou o ni otaota; o lea sa latou amatitiva e faatatau i mea o le lalolagi; ma sa latou matitiva foi i le loto.
4 O lenei, aʼo aoao atu ma tautala atu Alema i tagata i luga o le maupuepue o Onaeta, sa o ane ia te ia se motu toatele o tagata, i latou ia o e ua matou tautatala atu ai, o e ua amatitiva i le loto, ona o lo latou matitiva e faatatau i mea o le lalolagi.
5 Ma sa latou o ane ia Alema; ma sa fai mai ia te ia le sa taimua i a i latou: Faauta, o le a se amea a fai e ou uso nei, ona ua inosia i latou i tagata uma ona o lo latou matitiva, ioe, ma aemaise lava e o matou faitaulaga; ona ua latou etutuli i matou i fafo mai i o matou sunako ia sa matou galulue malosi e fausia i o matou lava lima; ma ua latou tutuli i matou i fafo ona o lo matou matitiva tele; ma ua leai se mea ua ia te i matou e tapuai ai i lo matou Atua; ma faauta, o le a se imea a matou faia?
6 Ma o lenei ina ua faalogo atu Alema i nei upu, sa liliu atu o ia, ua faasaga saʼo atu ona fofoga ia te ia, ma vaai atu o ia ma le olioli tele; ona ua ia vaai atu ua afaalotomaualalaloina moni lava i latou e o latou epuapuaga, ma ua latou isaunia e faalogo i le afioga.
7 O lea sa ia le toe fai atu ai ni isi mea i le isi motu o tagata; ae sa ia faaloaloa atu lona lima, ma alaga atu ia te i latou o e na ia vaai atu i ai, o e ua salamo moni, ma fai atu ia te i latou:
8 Ua ou vaai atu ua outou amaualalalo i le loto; ma afai o lea, amuia outou.
9 Faauta ua fai mai lo outou uso, O le a se mea a matou faia?—ona ua tutuli i matou i fafo mai i o matou sunako, ua le mafai ai ona matou tapuai atu i lo matou Atua.
10 Faauta ou te fai atu ia te outou, tou te manatu ea ua le mafai ona outou atapuai atu i le Atua sei vagana ai ua nao totonu o o outou sunako?
11 Ma e le gata i lea, ou te fesili atu, tou te manatu ea ua le tatau ona outou tapuai atu i le Atua ae nao le faatasi i se vaiaso?
12 Ou te fai atu ia te outou, o se mea lelei le tutuli o outou i fafo mai i o outou sunako, ina ia mafai ona outou lotomaualalalo ai, ma ina ia mafai ona outou aoaoina ai le apoto; aua e tatau ona outou aoaoina le poto; ona o le tutuli o outou i fafo, i le inosia o outou e o outou uso ona o lo outou ematitiva tele, ua aumai ai outou i le maualalo o le loto; ona ua tatau ai ona aumai o outou ia faalotomaualalaloina.
13 Ma o lenei, ona ua faamalolosia outou ia outou lotomaualalalo, amuia outou; ona o le tagata i ni isi taimi, afai e faamalosi o ia ia lotomaualalo, e saili o ia ia salamo; ma o lenei e moni lava, ai se e salamo e maua e ia le alofa mutimutivale; ma o ia na te maua le alofa mutimutivale ma atumau e oo i le iuga, o ia lava lea o le a faaolaina.
14 Ma o lenei, e pei ona ou fai atu ia te outou, talu ai ona ua faamalosia outou ia outou lotomaualalalo ua outou manuia ai, pe tou te le manatu ea ua sili atu le manuia o i latou o e ua latou faalotomaualalaloina moni i latou lava ona o le afioga?
15 Ioe, o ia o le ua ia faalotomaualaloina moni o ia lava, ma salamo i ana agasala, ma tumau e oo i le iuga, o ia lava lea o le a faamanuiaina—ioe, e sili atu ona faamanuiaina nai lo i latou o e ua faamalolosia ia lotomaualalalo ona o lo latou matitiva tele.
16 O lea, amuia i latou o e latou te afaalotomaualalaloina i latou lava e aunoa ma le faamalosia ia lotomaualalalo; po o, i ni isi upu, amuia o ia o le e talitonu i le afioga a le Atua, ma ua papatiso e aunoa ma le maaa o le loto, ioe, e aunoa ma le tau aumai ia ona iloaina le afioga, pe faamalosia ia ona iloaina, faatoa o latou talitonu ai.
17 Ioe, ua i ai se toatele o e ua fai mai: Afai e te faaali mai ia te i matou se afaailoga mai le lagi, ona matou iloa ai lea ma le mautinoa, ona matou talitonu ai lea.
18 O lenei ou te fesili atu, o le faatuatua ea lea? Faauta, ou te fai atu ia te outou, E leai; ona afai ua iloa e se tagata se mea, ua leai se pogai ia te ia e afaatuatua ai, ona ua ia iloaina.
19 Ma o lenei, ua le sili atu ea le fetuuina o ia o le ua ia ailoaina le finagalo o le Atua ae ua ia le faia, nai lo o ia o le ua nao na talitonu, pe ua i ai nao se pogai e talitonu ai, ma pau atu i le solitulafono?
20 O lenei e ao ina outou faamasino e faatatau i lenei mea. Faauta, ou te fai atu ia te outou, e pei ona i ai i le tasi itu ua faapea foi ona faia i le isi itu; ma o le a faia i tagata taitoatasi e tusa ma ana galuega.
21 Ma o lenei e pei ona ou fai atu e uiga i le faatuatua—o le afaatuatua e le o le maua lea o se malamalama atoatoa i mea; o lea afai ua ia te outou le faatuatua ua outou efaamoemoe mo mea e ile vaaia, a e moni.
22 Ma o lenei, faauta, ou te fai atu ia te outou, ma ou te manao ia outou manatua, e alofa mutimutivale le Atua i tagata uma o e e talitonu i lona suafa; o lea ua ia finagalo ai, i le tulaga muamua lava, ia outou talitonu, ioe, i lana afioga lava.
23 Ma o lenei, e faaali mai e ia lana afioga i tagata e ala mai i agelu, ioe, e ale i nao tane ae i fafine foi. O lenei ua le ona pau lea; o etamaiti laiti e i ai upu e tuuina mai ia te i latou i le tele o taimi, e faamaasiasia ai e popoto ma e ua aoaoina.
24 Ma o lenei, ou uso pele e, ona ua outou fia iloa mai ia te au le mea ia outou faia ona ua outou puapuagatia ma tutulia i fafo—o lenei ou te le manao ia outou manatu e faapea ua ou faamasino ia te outou vagana ua tusa ai ma mea ua moni—
25 Ona ou te le faapea atu sa faamalolosia outou uma ia outou faalotomaualalaloina outou lava; ona ou te talitonu moni lava e i ai ni isi i totonu o outou o e latou te faalotomaualalaloina i latou lava, e tusa lava po o a tulaga atonu latou te i ai.
26 O lenei, e pei ona ou fai atu e uiga i le faatuatua—e faapea e le o se malamalama ua atoatoa—ua faapea foi i au upu. E le mafai ona outou iloa i le amataga lo latou mautinoa, i le atoatoa, e sili atu nai lo le faapea o le faatuatua o se malamalama ua atoatoa.
27 Ae faauta, afai tou te ala mai ma fafagu o outou mafaufau, e oo i le tofotofo i au upu, ma faaaoga sina vaega itiiti o le faatuatua, ioe, e tusa pe ua le mafai ona e faia o se isi lava mea nai lo le afia talitonu, ia tuu lea manao e galue i totonu ia te oe, seia oo lava ina ia e talitonu ai i se ala e mafai ai ona e tuu ane o se avanoa mo se vaega o aʼu upu.
28 O lenei, o le a tatou faatusaina le afioga i se afatu. O lenei, afai e te tuu ane se avanoa, e mafai ona toto ai o se efatu i lou iloto, faauta, afai o se fatu moni, po o se fatu lelei, afai e te le tiaia i fafo i lou ole talitonu, e te tetee ai le Agaga o le Alii, faauta, o le a amata ona malena ae i totonu o lou fatafata; ma pe a e lagona ia faalogona o le malena ae, o le a amata ona e fai ifo ia te oe lava—Ua tatau ona lelei lenei fatu, pe ua lelei le afioga, ona ua amata ona faalauteleina ai loʼu agaga; ioe, ua amata ona faamalamalama ai loʼu umalamalamaaga, ioe, ua amata ona suamalie ia te au.
29 O lenei faauta, pe le faateleina ea i lenei mea lou faatuatua? Ou te fai atu ia te outou, Ioe; e ui i lea e lei tupu ae i se malamalama ua atoatoa.
30 Peitai faauta, aʼo malena aʼe le fatu, ma totogo mai, ma amata ona ola, ona tatau lea ona e faapea ane ua lelei le fatu; aua faauta ua malena aʼe, ma totogo mai, ma ua amata ona ola. Ma o lenei, faauta, pe le faamalosia ea i lenei mea lou faatuatua? Ioe, o le a faamalosia ai lou faatuatua: ona o le a e faapea ane ua ou iloa o se fatu lelei lenei; aua faauta ua totogo ae ma amata ona ola.
31 Ma o lenei, faauta, ua e mautinoa ea o lenei fatu o se fatu ua lelei? Ou te fai atu ia te outou, Ioe; ona e fua mai fatu taitasi i ona lava afoliga.
32 O lea, afai e ola se fatu, o se fatu lelei, ae afai e le ola, faauta ua le lelei, o lea e tiai ese ai.
33 Ma o lenei, faauta, ona sa e faataitaia le faataitaiga, ma toto le fatu, ma ua malena ae ma totogo mai, ma ua amata ona ola, e tatau ona e iloa ua lelei le fatu.
34 Ma o lenei, faauta, pe ua atoatoa ea lou amalamalama? Ioe, ua atoatoa lou malamalama i lena mea, ma ua moe lou efaatuatua; ma o le pogai ona ua e iloa, ona ua outou iloa ua malena ae le afioga i o outou agaga, ma ua outou iloa foi ua totogo ae, ona ua amata ona faamalamalamaina o lou malamalamaaga, ma ua amata ona faalauteleina o lou imafaufau.
35 O lea la, pe ua le moni ea lenei mea? Ou te fai atu ia te outou, Ioe, aua o le amalamalama lea; ma o soo se mea ua malamalama, ua lelei, aua ua iloatino, o lea e tatau ona e iloa ai ua lelei; ma o lenei faauta, ina ua uma ona e tofo i lenei malamalama pe ua atoatoa ea lou malamalama?
36 Faauta ou te fai atu ia te outou, E leai; pe tatau foi ona e tuu ese lou faatuatua, ona sa nao lou faaaoga o lou faatuatua e toto ai le fatu ina ia mafai ona e faataitaia ai o le faataitaiga e iloa ai pe ua lelei le fatu.
37 Ma faauta, pe a amata ona tupu o le laau, o le a outou faapea ane: Sei o tatou tausia ma le faaeteete tele, ina ia mafai ona mauaa, ina ia mafai ona tupu ae, ma fua mai ni fua mo i tatou. Ma o lenei faauta, afai tou te tausi i ai ma le faaeteete tele o le a mauaa, ma tupu ae, ma fua mai.
38 Ae afai e te atuulafoai i le laau, ma le manatu i ai mo lona tausiga, faauta o le a le mauaa; ma pe a oo mai le vevela o le la ma mu ai, talu ai ona ua leai ni ona aa, o le a mamae, ma o le a e liaina i luga ma lafo i fafo.
39 O lenei, sa lei tupu mai lenei mea ona e faapea sa le lelei le fatu, pe faapea foi ona sa le manaomia ona fua; ae ua tupu mai ona ua naumati lou aeleele, ma sa e le fia tausia le laau, o lea ua le mafai ai ona e maua o ona fua.
40 Ma o lea, afai tou te le tausia le afioga, ma tepa taulai i luma ma le mata o le faatuatua i lona fua, e le mafai lava ona outou tauina le fua o le alaau o le ola.
41 Ae afai tou te tausia le afioga, ioe, tausi le laau ina ua amata ona ola mai, i lo outou faatuatua ma le filiga tele, ma le aonosai, ma tepa taulai i luma i lona fua, o le a mauaa; ma faauta o le a avea ma laau e epuna ae i le ola tumau-faavavau.
42 Ma ona o lou afiliga ma lou faatuatua ma lou onosai i le afioga i lona tausiga, ina ia mafai ona mauaa i totonu ia te oe, faauta, e lata le aso o le a e tauina ai lona efua, lea ua sili ona pele, lea ua sili ona suamalie i luga o mea uma ua suamalie, ma lea ua sili ona paepae i luga o mea uma ua papae, ioe, ma mama i luga o mea mea uma ua mama; ma o le a outou taumamafa fiafia i lenei fua seia oo lava ina outou maoona, o le a outou le fia aai, pe fia feinu ai.
43 O le taimi lea, ou uso e, o le a outou selesele ai taui o lo outou faatuatua, ma lo outou filiga, ma le onosai, ma le tali-tiga, ma faatalitali mo le laau e fua mai fua mo outou.


text:
Ua toe tolopo e le faamasinoga maualuga le mataupu a le allii o Tavita Tali, se’i maua muamua e alii faamasino se ripoti mai le Ofisa Faanofovaavaaia, e uiga i le faafitauli o loo tulai mai i le toese i Tafuna, i le gaosia lea e pagota o le pia e taua o le home brew.
O lea poloaiga mai le alii faamasino sili ia Michael Kruse na tuuina atu lea i le vaiaso na tea nei, ina ua talosaga le alii o Tali i le faamasinoga e tatala loa o ia i tua i le taimi lenei, sei tau saili ai sana galuega e toe totogi ai le tupe lea ua poloaina o ia e le faamasinoga e totogi.


text:
Tu’umalo afioga Senatoa Amituana’i Eteuati
O le po o le Aso Faraile na te’a nei na ufitia ai paia o aiganalua i le ao pogisa, ina ua tu’ua le malo e le afioga i le ali’i Senatoa ia Amituana’i Eteuati Vailoata, i le maota gasegase o le LBJ i Fagaalu, ina ua 78 tausaga o lona soifua.
O se tala na fa’aalia ai e se tasi o ona alo, le afioga i le ali’i faipule ia Vailoata Amituana’i Eteuati le fa’ateia ai o le aiga, ona e le’i manatu se tasi o se taimi lenei o le a motusia ai le mafutaga ma le tama o le aiga, o ia fo’i o se ta’ita’i o le atunu’u i le Fono Faitulafono.
E silia laititi lava ma le lua vaiaso o fa’ataotolia le afioga i le ali’i Senatoa i le falema’i i Fagaalu ona o le gasegase o le limonia.
“O se tala e lagona ai le fa’anoanoa ina ua motusia fa’afuase’i le matou mafutaga ma si o matou tama pele, e ui matou te le’i manatu o se taimi lenei o le a matou valavala ai, peita’i matou te talitonu ua valaau le Atua ia te ia,” o le saunoaga lea a le afioga i le ali’i faipule ia Vailoata.
Saunoa Vailoata, sa i ai lona finagalo o le a latou fai aiga fiafia ma si ona tua’a i le Aso Fa’afetai, peita’i e le failoto se tasi i le finagalo tutasi o le Atua.
Sa ia taua, o lona tuaa o se tama e loto alofa, agamalu ma fiafia i so’o se tasi o lona aiga, aemaise lava i lana fanau.
“O se tama e pele ia te ia lona aiga, e loto maualalo, e fiafia fo’i e kuka ma o se tama fo’i e agamalie ona uiga,” o nisi ia o uiga na mafai ona toe manatua e le ali’i faipule e uiga isi ona tuaa ua tu’umalo.
O le afioga ia Amituana’i na soifua mai i le aso 24 Aperila, 1933 i le afioaga o Fagatogo. Sa galue o ia mo le silia i le 30 tausaga i le faleaiga a le falema’i o le LBJ, amata mai lava i Utulei seia si’itia atu i Fagaalu e pei ona i ai i le taimi nei, e pei ona fa’amaonia mai e le afioga i le ali’i faipule ia Vailoata.
Sa tofia fo’i o ia e galue i le tofi Fa’alupega mo le itumalo, a’o le’i filifilia e fai ma Senatoa mo le nofoaiga 32 e pei ona nofoia i le taimi nei.
O le afioga ia Amituana’i, o lo’o umia le tulaga o le sui ta’ita’ifono a le EFKAS i Fagaalu.
Ua i ai le fa’amoemoe o le aiga e pei ona saunoa le ali’i faipule, o le a mafai ona toe fa’ailoa mai se isi polokalama mo toe sauniga o le ali’i Senatoa, pe afai e mae’a se feiloaiga a lona aiga i se taimi o i luma.
O lo’o soifua mai pea lava i le taimi nei le faletua o le afioga i le ali’i Senatoa ia Mokamarie Vailoata , ona alo e to’afitu atoa ai ma fanau a lana fanau.
Ia fa’amaise le Agaga Paia o le Atua i le tina ma le aiga fa’avauvau, ona o le valaau paia a le Atua i le tama o le aiga.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Taula’i Faigamalo fou i auala e faaleleia
FILIFILIA KENISELI LAFAELE AVEA MA FAATONUSILI FEFAATAUAIGA MA ALAMANUIA
O le faaopoopoina o galuega i le teritori, o le itu lea ua manatu Kovana Lolo Matalasi Moliga ma le Lutena Kovana ia Lemanu Peleti Mauga, o le a ave i ai la laua faamuamua mo le faaleleia o le tamaoaiga, ina ua laua talitonu, o le fatu lea o le manuia o aiga ma pisinisi i le atunuu.
Na taua e le alii kovana e faapea, “E le mafai ona tupu le tamaoaiga pe afai e leai ni tupe e maua e tagata e faatino o latou manaoga,” ma ia taua ai se tasi o a laua faanaunauga, o le galulue faatasi ma pisinisi tumaoti i le atina’eina o avanoa faigaluega mo le atunuu.
O fuafuaga foi ia na taumafai i ai le alii kovana ua maea atu, peitai e lei manuia se isi vaega o lea fuafuaga ina ua tapuni le kamupani i’a o le Samoa Packing i le 2009, ma faaopoopo ai le aofai o tagata e leai ni galuega i le teritori, e ui na toe suia ina ua maua galuega i polokalama na faatupe mai e le feterale ina ua tuana’i le galulolo i le 2009.
O le faataunuuina o ia moemitiga, ua manatu ai Lolo e toe faatulaga tiute tauave a le Matagaluega o Fefaatauaiga ma Alamanuia, ina ia taula’i i le atina’eina o pisinisi ma le tamaoaiga.
O le vaiaso nei na faalauiloa ai e Lolo lona filifilia o Keniseli Faalupe Lafaele e avea ma Faatonusili o lea Matagaluega.
O ni isi o taumafaiga e unaia ai le tamaoaiga o le atunuu, o le vaavaai lea i atina’e e pei o turisi ma faalelei pisinisi lotoifale, e pei ona manatu i ai ni isi o le aufai pisinisi i le atunuu.
I le faauuga o alii mautofi i le vaiaso na tea nei, na faalauiloa ai e Lolo lona faatonuina o le Faatonusili tofia o le Matagaluega o Galuega Lautele a le malo, ina ia fai se fuafuaga i le fale tuai o lo o i ai nei i Pago Pago, le Chinatown hall, ona o le isi lea auala o lo o taofia ai le toatele o turisi e agai mai e fia maimoa i Amerika Samoa, ona o ituaiga vaaiga faapenei.
I le naunau ai o le Fono Faitulafono latou te fia iloa le tulaga o lo o i ai le tamaoaiga o le atunuu i le taimi nei, ua talosagaina ai e le afioga i le alii faipule ia Larry Sanitoa le komiti o le Paketi a le maota, mo se avanoa e maua mai ai ni ripoti o galuega a le malo mo le kuata fa o le tausaga tupe ua maea atu, atoa ai ma se ripoti i tupe maua a le malo mo le kuata muamua o le tausaga tupe lenei o le a mae’a.
Na taua e Sanitoa e faapea, o le taua o le tulaga lea e mafai ai ona malamalama le tino i le ituaiga malosi o lo o i ai le tamaoaiga o le atunuu.
E toatele ni isi o le atunuu sa o latou talosagaina le alii kovana ua mavae atu Togiola Tulafono i luga o lana polokalame i faaiuga o vaiaso, ina ia fai se fuafuaga e tatala ai i lalo le fale lea, ona ua mataga ma foliga le manaia i totonu o le taulaga.
Sa maitauina e le Samoa News i ni isi o taimi e ulufale mai ai vaa meli e malaga mai ai turisi i le atunuu, le toatele o turisi latou te pu’eina ata o le fale.
Saunoa Lolo, o le atina’e o turisi, o le isi lea alagatupe malosi mo le tamaoaiga o le teritori, pe afai e lelei ona atina’e ma fuafua lelei.
O le masina nei lea ua amata faagasolo ai le faatutumuina o pepa mo avanoa faigaluega i le kamupani i’a o le StarKist Samoa, ma ua toatele le atunuu ua lolofi atu i ai mo le sailia o ni a latou galuega.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Mataupu 8
O le papatisoina o tamaiti o se mea leaga inosia—Ua ola tamaiti laiti ia Keriso ona o le Togiola—O le faatuatua, salamo, agamalu ma le maualalo o le loto, mauaina o le Agaga Paia, ma le tumau e oo i le iuga, e tau i le olataga. E tusa o le 401–421 T.A.
1 O se tusi a lou atamā o Mamona, na tusi mai ia te au, o Moronae; ma sa tusi mai ia te au ae lei pine ona uma ona valaauina o au i le galuega. Ma sa faapenei ona ia tusi mai ia te au, fai mai:
2 Lou atalii pele e, Moronae, ou te olioli tele ona ua manatu mai lou Alii o Iesu Keriso ia te oe, ma ua ia valaauina oe i lana auaunaga, ma i lana galuega paia.
3 Ou te manatu pea ia te oe i au talosaga, ma tatalo atu pea i le Atua le Tamā, i le suafa o lona Alo Paia, o Iesu, ia ona tausia oe, e ala i lona aagalelei e le gata ma lona ealofa tunoa, i le tumau i le faatuatua i lona suafa e oo i le iuga.
4 Ma o lenei, lou atalii e, ou te tautala atu ia te oe e uiga i lena mea ua ou faanoanoa tele ai: aua ou te faanoanoa i le tutulai mai o ni afinauga i totonu o outou.
5 Aua, afai ua ou iloaina le mea moni, sa i ai ni finauga i totonu o outou e uiga i le papatisoina o a outou fanau laiti.
6 Ma o lenei, lou atalii e, ou te manao ia e galue ma le filiga, ina ia aveeseina lenei sese tele mai totonu o outou; ona, o le faamoemoe lenei ua ou tusia ai lenei tusi.
7 Aua e lei pine ona mavae ona ou iloa o nei mea mai ia te oe, sa ou ole atu i le Alii e uiga i le mataupu. Ma sa oo mai ia te au le aafioga a le Alii e ala i le mana o le Agaga Paia, ua fetalai mai:
8 Faalogo mai i upu a Keriso, lou Togiola, lou Alii ma lou Atua. Faauta, ou te lei sau i le lalolagi e valaau atu i e amiotonu ae o e agasala ia salamo; ua le manaomia e e ua amaloloina se fomai, ae o i latou o e ua mamai; o le mea lea, ua emaloloina itamaiti laiti, ona ua le mafai ona latou faia se oagasala; o le mea lea ua aveese mai ia te i latou, ia te au, le fetuu o uAtamu, ua leai ai sona mana i luga o i latou; ma ua aveese atu le tulafono o le fperitomeina, e ala ia te au.
9 Ma o le ala lenei na faaali mai ai e le Agaga Paia ia te au le afioga a le Atua; o le mea lea, lou atalii pele e, ua ou iloa ai o se ula totoa i luma o le Atua, lo outou papatisoina o fanau laiti.
10 Faauta ou te fai atu ia te outou o le mea lenei ia outou aoao atu—o le salamo ma le papatisoga ia i latou o e ua atali atu ma mafai ona faia le agasala; ioe, aoao atu i matua e tatau ona latou salamo ma papatisoina, ma faalotomaualalalo i latou lava e pei o a latou efanau laiti, ma o le a faaolaina ai i latou uma faatasi ma a latou fanau laiti.
11 Ma e le manaomia e a latou afanau laiti se salamo, po o le papatisoga. Faauta, o le papatisoga ua mo le salamo i le faataunuuina o poloaiga mo le efaamagaloina o agasala.
12 Ae o afanau laiti ua ola ia Keriso, mai lava i le faavaega o le lalolagi; afai ua le faapea, o le Atua o se Atua faaauau, ma o se Atua feliuliuai foi, ma o se ua efaailoga tagata; ona o le a le toatele o fanau laiti ua feoti e aunoa ma le papatisoga!
13 O le mea lea, afai e le mafai ona faaolaina o fanau laiti e aunoa ma le papatisoga, po ua latou o atu i le seoli e le gata.
14 Faauta ou te fai atu ia te oe, o ia o le ua manatu ua manaomia e fanau laiti le papatisoga ua i ai o ia i le au oona ma fusi o le amioletonu; aua ua le i ai ia te ia le afaatuatua, faamoemoe, po o le alofa mama; o le mea lea, afai e vavae ese o ia ao i ai ia te ia lea manatu, o le a alu ifo o ia i lalo i seoli.
15 Ona ua matua leaga lava le amioleaga o le manatu e faapea e faaolaina e le Atua se tasi tamaitiiti ona ua papatisoina, ae o le a fano le tasi ona ua le papatisoina.
16 Oi talofa ia te i latou e faapiopioina ala o le Alii i lenei ala, ona o le a fano i latou vagana ai ua latou salamo. Faauta, ou te tautala atu ma le lotoa, ona ua ou maua le apule mai le Atua; ma ou te le fefe po o a mea e mafai ona faia e tagata; ona e elafo ese i fafo e le ialofa ua atoatoa le fefe uma.
17 Ma ua tumu au i le aalofa mama, le alofa tumau-faavavau lea; o le mea lea, ua tutusa fanau laiti uma ia te au; o le mea lea, ua ou alofa i efanau laiti i se alofa ua atoatoa; ma ua tutusa i latou uma ma ua tofusia i le olataga.
18 Ona ua ou iloa o le Atua e le o se Atua faaauau, po o se tagata ua feliuliuai; ae ua ale feliuliuai o ia mai le faavavau eatoa i le faavavau atoa.
19 E le mafai e afanau laiti ona salamo; o le mea lea, o se amioleaga tele le faafitia o le alofa mutimutivale mama o le Atua mai ia te i latou, ona ua ola uma i latou ia te ia ona o lona ealofa mutimutivale.
20 Ma o ia o le e fai mai e manaomia e fanau laiti le papatisoga ua ia faafitia le alofa mutimutivale o Keriso, ma fai ma meanoa lana atogiola ma le mana o lana togiola.
21 Oi talofa i e faapea, ona ua latou onofia i le oti, aseoli, ma le emafatia e le gata. Ou te tautala atu ia upu ma le lotoa; ua poloaiina ai au e le Atua. Ia outou faalogo i ai ma uai i ai, a leai o le a tutu e faasaga ia te outou i le inofoa-faamasino o Keriso.
22 Aua faauta, ua aola fanau laiti uma ia Keriso, ma i latou uma foi o e ua aunoa ma le etulafono. Aua e oo mai le mana o le itogiola i luga o i latou uma o e ua aunoa ma le tulafono; o le mea lea, o ia o le ua le tausalaina, po o ia o le ua le i lalo o se tausalaga, e le mafai ona salamo; ma o e faapena ua le aoga i ai le papatisoga—
23 Ae o se ulaga i luma o le Atua, ua faafitia ai le alofa mutimutivale o Keriso, ma le mana o lona Agaga Paia, ma le tuuina atu o le faalagolago i galuega amamate.
24 Faauta, lou atalii e, e le tatau lava ona i ai o lenei mea; ona o le asalamo e mo i latou ua i ai i lalo o le tausalaga ma lalo o le fetuu o le tulafono ua solia.
25 Ma o fua muamua o le asalamo o le epapatisoga; ma o le papatisoga e oo mai e ala i le faatuatua e faataunuu ai poloaiga; ma o le faataunuuina o poloaiga e maua ai le ifaamagaloina o agasala;
26 Ma o le faamagaloina o agasala e maua ai le aagamalu, ma le maualalo o le loto; ma o le agamalu ma le maualalo o le loto e oo mai ai le asiasiga a le eAgaga Paia, o le iFaamafanafana lea na te faatumuina le tagata i le ofaamoemoe ma le ualofa atoatoa, o le alofa lea e tumau e ala i le ffiliga i le gtatalo, seia oo mai le iuga, pe a mau le lau paia uma faatasi ma le Atua.
27 Faauta, lou atalii e, o le a ou toe tusi atu ia te oe pe a le vave ona ou alu atu i fafo e faasaga ia sa Lamanā. Faauta, o le afaamaualuluga o lenei atunuu, po o tagata o sa Nifaē, ua faamaonia ai lo latou faaumatiaga vagana ai o le a latou salamo.
28 Ia e tatalo mo i latou, lou atalii e, ina ia oo mai le salamo ia te i latou. Peitai faauta, ou te fefe nei le toe ataumafai le Agaga ia te i latou; ma i le vaega lenei o le laueleele, o loo latou saili foi e tuu i lalo le mana ma le pule atoa lea ua sau mai le Atua; ma ua latou eteena le Agaga Paia.
29 Ma ina ua uma ona latou teena se malamalama tele faapea naua, lou atalii e, o le a vave ona fano o i latou, i le faataunuuina o valoaga na fetalaia e perofeta, faapea foi ma fetalaiga a lo tatou Faaola lava ia.
30 Tofa ia, lou atalii e, seia ou tusi atu ia te oe, pe seia ou toe feiloai ma oe. Amene.


text:
FA’ASALA FA’AMASINOGA REV. FILOIALII I LE $1,000
Ua faamalumalu e le faamasinoga maualuga lana faasalaga faafalepuipui e tasi le tausaga mo le alii faifeau o Rev. Aliioaiga Filoialii, ae ua faanofovaavaaia o ia mo le 24 tausaga i lalo o tuutuuga e ao ona ia usitai i ai, lea e aofia ai lona totogiina o le salatupe e $1,000.
O isi tuutuuga o le faanofovaavaaia a Re. Filoialii e aofia ai le avea o ia ma tagatanuu lelei, aua nei ona toe soliina se tulafono, faapea ai ma le se’iina lea o lona laisene ave taavale mo le umi e 6 masina.
O le faasalaga a le faamasinoga maualuga mo le ua molia na tuuina atu lea i le taeao ananafi, ina ua talia le maliliega sa sainia e le ua molia ma le malo, ma ua ia faaalia ai lona le tete’e i le moliaga o lona faafoeina lea o se taavale i se auala faatautala, lea na mafua ai ona oo manu’a i se isi tagata.
O Rev. Filoialii sa tuuaia e le malo i le moliaga o le ave taavale faatautala ua mafua ai ona oo le maliu i se isi tagata, ona o se faalavelave na tulai mai i le aso 19 Setema 2010, ina ua so’a e le ta’avale a le alii faifeau se teineititi sa savali i luga o la auala, ma taofia ai o ia i le falema’i ona o le tulaga tuga o manu’a na aafia ai o ia, mulimuli ane maliu ai lava i le falema’i.
Sa taua i faamaumauga a le faamasinoga le saoasaoa tele o le taavale a le alii faifeau, le ituaiga o le F-150 na malaga ai i le aso lea, ina ua ia alu i le saoasaoa e tusa ma le 25-35 maila.
A’o le’i tuuina mai le faasalaga a le faamasinoga, na finau le loia a le ua molia o Fiti Sunia i le faamasinoga, ina ia faasala Rev. Filoialii i le salatupe e $1,000, ae aua nei i ai se faasalaga faafalepuipui e tuuina atu ia te ia.
E tele ni itu lelei na faailoa e Sunia i le faamasinoga, e lagolagoina ai le soifuaga auauna o le ua molia.
Sa ia taua foi e faapea, ua maea ona talia e le aiga o le teineititi na maliu le ifoga sa faia e le ua molia ma lona aiga.
Na lagolagoina e le loia a le malo o Cabel Poag le faafinauga a Sunia faatasi ai ma le fautuaga a le Ofisa Faanofovaavaaia, ina ia faanofovaavaaia le ua molia, ae aua nei tuuina atu ia i se faasalaga faafalepuipui.
I le maea ai ona iloilo e le faamasino sili ma faamasino lagolago o le ripoti a le Ofisa Faanofovaavaaia, atoa ai ma faafinauga a loia, na saunoa ai le alii faamasino sili ia Michael Kruse e faapea, e ui o loo tele manatu i le mea tonu sa tupu peitai fai mai nisi o molimau, e foliga mai sa savali le teineitiiti na lavea i luga o le auala ma mafua ai loa ona aafia o ia, ae fai mai foi isi molimau, sa alu le taavale a le ua molia i se saoasaoa e sili atu ma le maualuga o loo faatulafonoina i lea vaega o le alatele.
Sa taua foi e le faamasinoga se vaega o le ripoti a le ofisa faanofovaavaaia, e uiga i le taimi na taunuu atu ai i le falemai le teineititi na aafia ma faia i ai togafitiga, mulimuli ane ina ua taofia o ia, na toe iloa mulimuli ane ai e fai lava si matuia o manu’a sa aafia ai o ia.
Saunoa foi Kruse, e ui o loo i ai nisi o mataupu o loo taua i le ripoti a le ofisa faanofovaavaaia, ua tulai mai ai ni faailoga fesili i le silasila a le faamasinoga, peitai e talitonu le faamasinoga, ua lava mau ua i ona luma e faamaonia ai le solitulafono sa faia e le ua molia.
E tasi le tausaga na manatu le faamasinoga e faasala ai Rev. Filoialii i le toese i Tafuna, peitai ua faamalumalu le faataunuuina o lea faasalaga, ae ua faanofovaavaaia o ia mo masina e 24 i lalo o poloaiga e ao ona ia usitai i ai.
O nisi o ia poloaiga e aofia ai lona totogiina lea o le salatupe e $1,000, aua nei ona toe soliina se tulafono, atoa ai ma le se’iina lea o lana laisene mo le umi e 6 masina.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Home
Lauga - Faiga palota, 4 Mati 2011
- Details
- Category: Lauga
- Published on 10 March 2011
- Written by maulolo t. amosa
- Hits: 4295
Lauga a Maulolo e tali atu ai I le Komiti Faatosina ina ua mae’a le Faiga Filifiliga a le atunuu, 4 Mati,2011.
Na auai uma I lea faatasiga ia sui mai afioaga o Malie, Afega ma Tuanai. E pei ona silafia, ua toe tulai mai Muagututagata P.Ah Him I le tofi faipule o le itumalo o Sagaga Le Usoga mo le isi paeaiga, 2011 – 2016. Na lauga le Susuga Matua To’alua e fai ma fofoga o komiti o nuu uma e tolu e tusa ma le tulaga ua oo iai le faiga filifiliga faatasi ai ma le faafetai I le sui tauva.
O le lauga tali lenei a le Sui Tauva I le lauga a Matua. Aso Toonai, 5th Mati,2011.
“E momoli atu le faamalo I le susuga-pa’u Tuisamau, ua fai lava lou fofoga e taumolimoli maia le tofa aua le afifio o paia e faasino I le Nofoalii a le Malietoa. Le afio mai o le matua ia Faamausili (Salusalu) o le paia lava lea aua Maualaivao ma lo latou Aiga Sa Maualaivao, le paia I le Fuaialii ma le Susuga Seiuli tainane le faautaga ia Auimatagi ma Pou e fitu o le Fale Malietoa. Afio lau afioga I le Alii matua Sa’ena, o paia aua lo outou Aiga Sa’ena, Alo o Fuatino ma Tuitea, lau fetalaiga Tupa’I , le Fale ma le ‘afu o le Alataua. Afio Aiga Sa Gauifaleai, le Susuga Tuisamau ma le Vagana na auta’ele ai le Alataua. Aemaise le afifio o sa’oao ma le aualuma o le tatou Nofoalii.
E momoli atu la’u faafetai tele faapea se agaga faafetai mai lo matou aiga atoa e tusa ma le galuega sa fitaituga ai lo outou paia. E ui lava ina tatou malolo, ia tatou malolo ia faa Tumua. E le taumate o aso faapenei e fai ma vaisu a le alii o le lalolagi e osofaia ai le mafaufau ua vaivai ma faamanu’alia ai se lagona, ona ou manatua ai lea o se tasi tala I le mafuaaga o igoa o le tatou Nofoalii (Malie, Afega, Tuanai).
Fai mai ina ua uma ona fati-tu mai le launiu mai Saleimoa, ona agai mai lea o le solo faavauvau a Pa'iatea ma Pa'ialala mo o la’ua aiga uma I Fogaa I le mea o susu ai le Malietoa. Afea le tolotolo e latalata I Fogaa, ona faapea lea o Poluleuligaga, o maia ina tanu lo’u tino ma fili uma o’u mata I le launiu ina ia aua nei iloa mai o a’u e lo’u tama (Malietoa). Maua ai Tanumafili. Ua iloa e Paiatea ma Paialala ma o la’ua aiga o lea o le a faasaoina o la’ua ola, ona alalaga ai lea o tama ia , ‘faafetai ua tuana’i atu lena atuvasa sa tumu I le faavauvau (maua ai Tuanai). Faafetai I lenei tolotolo ua tatou afea, ua iloatino ai le alofa (maua ai le igoa- Afega-alofa), ae tatou talia lupe o mau, pe tafa ma Malie le finagalo o le tupu.” Ua faapena ona ifo ai le aso o le Malietoa.
Le paia e I le Komiti o Tapenaga, soia ia ona tatou tepa i tua i le aso 4 Mati, aua o le atuvasa lena ua Tuana’i atu. Tatou tulimatai le alofa taumulimuli o le Atua, ina ia Afea pea lo tou soifua ma so matou ola i ana faamanuiaga. Ia tafa ma ia Malie Lona finagalo i sa tatou tapenaga e pei ona iai le aso ananafi ina ia ‘aua nei pei o le upu, ta te inu I malie ae le malie e pei ona sa’i o Asomua.
Maua le tofa i lau Afioga Faamausili , a o se tofa i lau Afioga Sa’ena faapea Ututaaloga. Maua foi le faautaga ma le lauga a Auimatagi ma le Toafitu, faapea le Fale ma le Afu o le Alataua. Maua foi le lauga Tuisamau ma le Vagana aua le puipuia o le Nofoalii ale Tupu. Alo maia sei taumafai atu le aiga nei aua foi le aso ma lo tatou fiafia ………… sa faapena loa ona ta’I sua mo Malie, Tuanai ma Afega e le aiga o le suitauva.
FA'ASILASILAGA
- Details
- Category: Lauga
- Published on 06 February 2011
- Written by maulolo t. amosa
- Hits: 4340
O lea ua amata ia tatou Mataupu tau Aoaoga e pei ona faasalalauina atu. Na amata i le Aso 17 Ianuari,2011. E faapenei le faagasologa o nei a'oa'oga.
1. E soo se aso lava e mafai ona amata ai lau polokalame
2. A mae'a ona totogi mai le pili ($70 mo Mataupu e 5 Vaiaso ae $120 mo Mataupu e 10 Vaiaso le umi) ona lafo atu loa lea o tusiga mo lena mataupu.
3. O le aso e lafo atu ai, o le aso foi lena e faitau mai ai le amataga o lena mataupu seia atoa lona umi ua fuafuaina.
4. O lena taimi atoa, 5 pe 10 vaiaso, e avanoa ai le talanoa mai e uiga i le mataupu.
Faamalo atu iai latou ua amataina lenei polokalame.
Ma le faaaloalo lava,
Fatuaiupu Consult.
Aganuu Samoa (AS) 102: Fausaga ma Fatuga o Lauga – Vaega Amata
- Details
- Category: Laugasamoa
- Published on 13 December 2010
- Written by Maulolo Tavita Amosa
- Hits: 5475
O le Mataupu lenei e amata ai ona faufau lau lauga faa faleupolu. E iloilo ai vaega taitasi o ituaiga lauga eseese e pei o lauga o se aliitaeao/usufaaaloalo; siialofa i se maliu; i se saofai mmf. O le mea taua o le malamalama i vaega taitasi o le lauga. O lauga foi e tusia ma fau i lenei polokalame ua na o ni lauga faigofie lava, e faaaoga ai le gagana o aso uma. E sosoo le Mataupu lenei ma le AS 202, o loo Iloilo ma fau ai lauga maotua e pei o auga o loo faaaogaina e matai pe a feiloai le atunuu.
Umi o le Mataupu: 5 Vaiaso
Aganuu Samoa (AS) 202 : Fauga ma Fatuga o Lauga
- Details
- Category: Laugasamoa
- Published on 13 December 2010
- Written by Maulolo Tavita Amosa
- Hits: 2785
O le faamoemoega mo lenei polokalame, ia mae’a ane ua mafai lava ona e fauina lava lau lauga mo soo se ituaiga faalavelave. E te le toe moomiaina se tulafale e fesoasoani atu ia oe aua ua pei foi oe o le isi polofesa i mea tau lauga. E fai nai suega e iloa ai po ua lava taoso ma lava tapena oe mo soo se ituaso e moomia ai ou agavaa faa failauga. E tatau ona ave muamua lau AS 103 a o lei aveina lenei polokalame, AS 202. O le a Iloilo ai foi I lenei polokalame ia nisi o lauga o loo I luga o le upegatafailagi www.laugasamoa.ws . E fai lava si tutu’a o le polokalame lenei, ua fuafuaina mo I latou o loo fia galue faa faleupolu. E aoga tele foi mo le mamalu o le atunuu o loo fai ma fofoga o matagaluega poo kamupani pe a feiloai ma fesilafai ma le mamalu o le atunuu.
Umi o le Mataupu: 10 Vaiaso


text:
E le mamao se mea e te sa'ilia ai le Lo’omatua Saina ua atoa le ono aso o maliu ma sa tu’uina lava o ia i lona pusa oti, ae tete’i tagata o le a o’o i le taimi e amatalia ai ona toe sauniga, e toe o atu e tatala atu le pusa oti, ua leai se oti, ae o lo ’o pateto mai tua i le umukuka o le fale o le olomatua, o lo ’o fai lana mea’ai.
O lenei tina e 95 ona tausaga, o lona igoa o Li Xiufeng, ma sa maua atu e ona tua’oi, ua ta'oto mai ua matua le toe gaoioi lava i lona fale, manatu i latou uma, ua maliu.


text:
Vaega 121
1–6, Ua aioi atu le Perofeta i le Alii mo le Au Paia mafatia; 7–10, Ua fetalai mai e le Alii le filemu ia te ia; 11–17, O le a fetuuina i latou uma o e e faia tagi pepelo o le solitulafono e faasaga i tagata o le Alii; 18–25, O le a latou lē maua le aiā i le perisitua ma o le a tausalaina; 26–32, Ua folafola mai faaaliga mamalu ia te i latou o e e tumau i le lototoa; 33–40, O le pogai e toatele ai e ua valaaulia ae toaitiiti e e filifilia; 41–46, E tatau ona faaaoga le perisitua i nao le amiotonu.
1 Le Atua e, o fea o i ai oe? Ma o fea o i ai le faapaologa ua ufi ai lou aafioaga lafi?
2 aO le a le umi e taofi ai lou aao, ma silasila mai ai mai le lagi faavavau lou fofoga, ioe, lou fofoga manino, i sese ua faia i lou nuu ma au auauna, ma oo atu ai i ou fofoga-faafofoga a latou tagi?
3 Ioe, le Alii e, ao le a le umi latou te mafatia ai i nei sese ma sauaga lē tusa ai ma le tulafono, ae lei faamaluluina lou finagalo ia te i latou, ma uunaia ai lou loto i le agaalofa ia te i latou?
4 E, le Alii e le Atua aMalosi Aoao, le tufuga o le lagi, lalolagi, ma sami, ma mea uma o i ai, o lē na te taofiofi ma pulea le tiapolo, ma le malo pogisa ma faapouliuligia o Seoli—faaloaloa mai ia lou aao; sei ati mai ia lou fofoga-silasila; sei to ia i luga lou faapaologa; sei tuu ia lou eafioaga lafi ia lē toe punia; sei uai mai ia lau faafofogaaga; sei faamalūlūina ia lou finagalo, ma liuliu mai ia lou loto o le agaalofa ia te i matou.
5 Ia tuu atu lou toasa e faamumū e faasaga i o matou fili; ma, ia e atauimasui i matou i le toasa tele o lou finagalo ma lau pelu, mo sese ua faia ia te i matou.
6 Ia manatua lau au paia mafatia, lo matou Atua e; ma o le a olioli ai au auauna i lou suafa e faavavau.
7 Loʼu atalii e, ia filemu lou agaga; o lou atiga ma ou puapuaga o le a nao sina minute laitiiti;
8 Ma ona oo lea, afai e te atalitalia lelei, o le a faaeaina oe e le Atua i lugā; o le a e manumalo i ou fili uma.
9 O loo tutu au auo i ou tafatafa, ma o le a latou toe faafeiloaʼi ia te oe ma loto mafana ma lima faauo.
10 E lei avea lava oe e pei o aIopu; e lē o finau au uo faasaga mai ia te oe, pe tuuaʼi oe i se solitulafono, e pei ona latou faia ia Iopu.
11 Ma o i latou o e ua tuuaʼia oe i le solitulafono, o le a lepetiaina lo latou faamoemoe, ma o o latou faamoeme o le a liusuavai ese e pei ona liusuavai le asau toʼa i luma o ave mumū o le la oso;
12 O lenei foi ua faatu e le Atua lona aao ma le faamaufaailoga e sui ataimi ma tau, ma faatauaso o latou mafaufau, ina ia lē mafai ona latou malamalama i ana galuega ofoofogia; ina ia mafai ona faamaonia ai foi e ia i latou ma maua ai i latou ia latou lava togafiti;
13 O lenei foi ona ua eleelea o latou loto, o mea foi ua latou naunau ia aumaia i luga o isi, ma fiafia ia mafatia ai isi, e mafai ona oo mai i o alatou lava luga i le atoatoa aʼiaʼi;
14 Ina ia latou faanoanoa ai foi, ma ia vavae ese ai o latou faamoemoe;
15 Ma e lē tele ni tausaga mai le taimi nei, ae o le a tafia ese i latou ma a latou fanau mai i lalo o le lagi, ua fetalai mai ai le Atua, ina seia leai se toatasi o i latou e totoe e tu i tafatafa o le pa.
16 Ia fetuuina lava i latou uma o e e sii i luga le mulivae e faasaga i aʼu aʼau faauuina, ua fetalai mai ai le Alii, ma alaga ua latou eagasala ae ua lē agasala i latou i oʼu luma, ua fetalai mai ai le Alii, ae ua latou faia mea na tatau ai i oʼu mata, ma na Ou poloaiina ai i latou.
17 Ae o i latou o e ua alalaga ua solitulafono, ua latou faia lea mea ona o i latou o auauna a le agasala, ma o afanau i latou lava o le lē usiusitai.
18 Ma o i latou o e e tauto pepelo e faasaga i aʼu auauna, ina ia latou aumai i latou i le pologa ma le oti—
19 Oi talofa ia te i latou; ona ua latou afaatausuai i aʼu fanau iti, o le a vavae ese i latou mai esauniga o loʼu fale.
20 O le a lē tumu la latou aato, o le a fano o latou fale ma a latou falemanu, ma o le a inosia i latou lava e i latou o e na faaseeina i latou.
21 O le a latou lē maua le aiā i le aperisitua, po o a latou fanau pe a mavae atu i latou mai lea tupulaga i lea tupulaga.
22 Sa asili ona lelei mo i latou pe a na nonoa faataamilo se maaolo i o latou ūa, ma malelemo ai i latou i le loloto o le sami.
23 Oi talofa ia i latou uma o e ua faaatuatuvaleina oʼu tagata, ma tulia, ma fasiotia, ma molimau faasaga ia te i latou, ua fetalai mai ai le Alii o Au; o le a lē sao lava se atupulaga o gata feai mai le malaia o seoli.
24 Faauta, ua avaai oʼu mata ma iloa a latou galuega uma, ma ua Ou faaagagaina se efaamasinoga vave i lona tau, mo i latou uma;
25 Aua ua i ai se ataimi atofaina mo tagata taitoatasi, e tusa ma ana egaluega.
26 O le a tuu atu e le Atua ia te outou le apoto e ala i lona eAgaga Paia, ioe, e ala i le imeaalofa lē mafaamatalaina a le Agaga Paia, sa lei faaalia lava talu ona i ai le lalolagi sei oo mai i le taimi nei;
27 Lea sa faatalitali i ai o tatou muātamā ma le faamoemoe naunautai e faaali mai i taimi mulimuli, lea sa faasino atu i ai o latou mafaufau e agelu, e pei ona taofia faaagaga mo le atoatoaga o lo latou mamalu;
28 E oo mai se taimi o le a aleai ai se mea o le a taofia, pe toatasi se Atua o i ai pe toatele ni eatua, o le a faaali mai lava i latou.
29 O nofoalii ma malo, itumalo ma mana uma, o le a afaaali ma tuu mai i luga o i latou uma o e na tumau ma le lototoa mo le talalelei a Iesu Keriso.
30 O lenei foi, afai e i ai ni atuaoi ua faatutuina i le lagi po o le sami, po o i le laueleele matutu, po o i le la, masina, po o fetu—
31 O taimi uma o a latou taamilosaga, o aso atofaina uma, masina, ma tausaga, ma aso uma o o latou aso, masina, ma tausaga, ma o latou mamalu uma, tulafono, ma taimi faatutuina, o le a faaali mai i aso o le atisipenisione o le atoaga o taimi—
32 E tusa ma lena na faauuina i totonu o le aAufono a le eAtua Faavavau o isi atua uma ae lei i ai le lalolagi lenei, e tatau ona faaagaga mo le faamaeʼaina ma lona iuga, pe a ulu atu tagata taitoatasi i lona iafioaga faavavau ma i lona omalologa ola pea.
33 O le a le umi e mafai ona tumau ai vai e tafe i le eleelea? O le a le mana e taofia ai le lagi? E pei ona lē mafai e le tagata ona faaloaloa atu lona lima faatauvaa e taofi ai le vaitafe o le Misuri i lona ala faatonuina, pe toe liliu ai i tua lona tafe, ua faapena ona lē mafai ona taofia le Malosi Aoao mai le sasaa mai i lalo o le amalamalama mai le lagi i luga o ulu o le Au Paia o Aso e Gata Ai.
34 Faauta, e toatele e e avalaaulia, ae toaitiiti e e efilifilia. Ma aisea e lē filifilia ai i latou?
35 Aua ua pupū tele o latou loto i mea o lenei alalolagi, ma saili i eviiga a tagata, ua latou lē aoaoina ai le lesona lenei e tasi—
36 O aaiā a le perisitua ua fesootai e lē mavavaeeseina ma emana o le lagi, ma o mana o le lagi e lē mafai ona pulea pe faaaogaina tau lava i mataupu autu o le iamiotonu.
37 Atonu e mafai ona faaee mai i latou i luga o i tatou, e moni; ae a tatou taumafai e aufiufi a tatou eagasala, pe faamalie lo tatou ifaamaualuga, lo tatou fialauiloa lē aoga, pe faaaoga ai le pule po o le puleaga po o le faamalosi i luga o agaga o le fanauga a tagata, i soo se tikeri o le amioletonu, faauta, e oaveese e le lagi i latou lava; e faanoanoa le Agaga o le Alii; ma a aveesea, Amene i le perisitua po o le pule a lena tagata.
38 Faauta, ae lei iloa e ia, ua tuua o ia ia te ia lava, e aaʼa i tui, e efaasaua i le au paia, ma tau faasaga i le Atua.
39 Ua tatou aoao e ala i mea faanoanoa e tutupu mai e faapea o le anatura ma le uiga o le toeitiitii lava o tagata uma, o le vave lava latou te maua ai sina pule itiiti, e pei ona latou manatu i ai, e vave lava ona latou amata le faaaogaina o le puleaga amioletonu.
40 O lena e toatele ai e e valaaulia, ae toaitiiti e ua filifilia.
41 E leai se mana po o se aafiaga e mafai pe tatau ona faatumauina ona o le perisitua, nao i le afaatauanau, i le etali-tiga, i le agamaualalo ma le agamalu, ma le alofa faamaoni;
42 I le agalelei, ma le malamalama manino, lea o le a faalautele tele ai le agaga e aunoa ma le apepelo, ma aunoa ma le efaaʼoleʼole—
43 E aaoai atu i taimi e tatau ai ma le maatiati, pe a uunaia ai e le Agaga Paia; ma ona faaali atu ai lea pe a mavae, o se ealofa faateleina ia te ia o lē na e aoaiina, neʼi manatu o ia ia te oe o sona fili;
44 Ina ia iloa ai e ia e sili atu le malosi o lou faamaoni i lo fusi o le oti.
45 Ia tuu foi lou loto ia tumu i le alofa mama i tagata uma, ma i le auaiga o le faatuatua, ma ia tuu le aamiomamā e teuteuina ai ou emafaufauga e lē aunoa; ona solo malosi ai lea o lou lototele i luma o le Atua; ma o le a to ifo i luga o lou agaga le mataupu faavae o le perisitua e pei o le isau mai le lagi.
46 O le a avea le aAgaga Paia ma āu soa e lē aunoa, ma o lou tootoo o le a avea ma se tootoo lē feliuliuaʼi o le amiotonu ma le upumoni; ma o lau epuleaga o le a avea ma se puleaga tumau-faavavau, ma e aunoa ma ni ala faamalosia, o le a tafe mai ia te oe e faavavau ma faavavau lava.